273 individu dicekup ingkar SOP
Oleh AMREE AHMAD

4 Ogos 2021, 8:06 pm
PUTRAJAYA – Jumlah pesalah ingkar prosedur operasi standard (SOP) Pelan Pemulihan Negara (PPN) di seluruh negara semalam merekodkan 273 individu diberkas dengan seramai 248 dikompaun manakala 25 lagi direman.
Menteri Kanan Keselamatan, Datuk Seri Hishammuddin Tun Hussein berkata, sejumlah 41 premis meliputi kilang, premis perniagaan dan tapak pembinaan juga diarahkan tutup kerana didapati masih ingkar SOP.
“Pasukan Task Force Operasi Pematuhan melakukan pemeriksaan ke atas 1,634 kilang, 14,687 premis perniagaan, 833 tapak pembinaan dan 260 asrama penempatan pekerja,” katanya dalam kenyataan hari ini.
Seramai 10 pendatang asing tanpa izin ditahan dan tiga kenderaan darat disita melalui Operasi Benteng selain menjalankan 890 sekatan jalan raya di seluruh negara.
Menyentuh isu kuarantin wajib, kata beliau, seramai 787 individu tiba di tanah air semalam, dengan jumlah kumulatif seramai 262,857 diarahkan menjalani proses mandatori itu sejak 24 Julai 2020.
Seramai 9,598 individu masih lagi berada di pusat kuarantin wajib ketika ini.

Kementerian Perdagangan Dalam Negeri dan Hal Ehwal Pengguna pula semalam membuat pemantauan 10 jenis bekalan barangan di 592 peruncit, 157 pemborong dan 31 pengilang termasuk melakukan 1,903 pemeriksaan khas pematuhan SOP dengan kesemua premis terbabit didapati mematuhi peraturan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Azizulhasni, Shah Firdaus berdepan laluan sukar
Oleh MUHAMMAD RIDUAN MOHD HANAFIAH

4 Ogos 2021, 8:35 pm
JAGUH berbasikal negara, Datuk Azizulhasni Awang dan Muhammad Shah Firdaus Sahrom meneruskan misi untuk membawa pulang pingat buat negara apabila melangkah ke pusingan ketiga acara pecut di Sukan Olimpik Tokyo 2020.
Bagaimanapun, pelumba negara dijangka berdepan tentangan sengit apabila dijadual berdepan juara pingat emas Olimpik 2020 dari Belanda di pusingan ketiga esok.
Dua pelumba Belanda, Jeffrey Hoogland dan Harrie Lavreysen masing-masing turun dengan rekod terbaik di temasya tersebut selepas meraih emas dalam acara pecut berpasukan semalam.
Ia pasti akan menjadi satu lagi lawan mencabar buat pelumba negara selepas Azizulhasni akan berdepan Hoogland pada pusingan ketiga esok.
Shah Firdaus yang sebelum ini tewas kepada juara dunia dari Belanda, Harrie Lavreysen dalam aksi pusingan kelayakan akan berdepannya sekali lagi dalam saingan pusingan ketiga.
Pemenang dalam acara tersebut akan layak secara automatik ke suku akhir, manakala yang tewas perlu memburu tempat ke suku akhir menerusi aksi repechage. – K! ONLINE


Pelopor vaksin AstraZeneca diabadikan sebagai patung Barbie
Oleh KOSMO!

4 Ogos 2021, 8:30 pm
LONDON – Pelopor yang mengetuai penghasilan vaksin AstraZeneca Covid-19, Profesor Dame Sarah Gilbert, 59, diberi penghargaan menerusi penghasilan patung Barbie edisi khas dirinya, lapor akhbar Daily Mail semalam.
Gilbert berkata pada mulanya dia berasa pelik apabila melihat dirinya diabadikan sebagai patung Barbie namun berharap ia memberikan inspirasi kepada gadis muda untuk bekerja dalam bidang sains, teknologi, kejuruteraan dan matematik (STEM).
“Saya amat berminat untuk memberikan inspirasi kepada generasi akan datang untuk menceburi kerjaya dalam STEM dan berharap kanak-kanak yang melihat patung Barbie saya akan sedar betapa pentingnya sains kepada dunia,” katanya.
Patung Barbie tersebut memakai sut biru, blaus putih, sepasang cermin mata dan sepasang kasut hitam.
Selain Gilbert, syarikat pembuat patung Mattel turut menghasilkan model patung Barbie lima tokoh wanita yang berkhidmat dalam STEM di seluruh dunia termasuk Amy O’Sullivan dan Dr. Audrey Cruz dari Amerika Syarikat, Dr. Chika Stacy Oriuwa dari Kanada, Dr. Jacqueline Goes de Jesus dari Brazil dan Dr. Kirby White dari Australia.
Lima wanita lain dari seluruh dunia yang turut sama menyumbang dalam penghasilan vaksin turut diabadikan sebagai model patung Barbie. -Mattel
“Barbie menyedari pengorbanan petugas barisan hadapan ketika musim pandemik.

“Bagi menghargai usaha itu, kami berkongsi kisah mereka dan menggunakan platform Barbie untuk memberi inspirasi kepada generasi akan datang,” kata Lisa McKnight dari syarikat Mattel. -Agensi


Kadar vaksinasi pantas bolehkan Arab Saudi buka pintu umrah
Oleh MOHD. HUSNI MOHD. NOOR

4 Ogos 2021, 8:41 pm
PUTRAJAYA – Kadar vaksinasi negara yang merupakan antara terpantas di dunia membolehkan Malaysia disenaraikan antara 49 buah negara yang diberi kelulusan oleh Arab Saudi bagi tujuan pelancongan termasuk umrah bermula 1 Ogos lalu.
Perkara itu dikongsi Duta Besar Arab Saudi ke Malaysia, Mahmoud Hussein Saed Qattan kepada Menteri di Jabatan Perdana Menteri (Hal Ehwal Agama), Datuk Seri Dr. Zulkifli Mohamad al-Bakri dalam kunjungan di sini hari ini.
Zulkifli berkata, walaupun Malaysia mempunyai kes jangkitan positif Covid-19 yang tinggi, namun kadar vaksinasi yang amat pantas menyebabkan Arab Saudi memberi kepercayaan penuh untuk membuka pintu negaranya kepada Malaysia bagi tujuan pelancongan.
Beliau berkata, ia turut disokong dengan keberkesanan vaksin yang memperlihatkan 98.1 peratus kes hanya di kategori 1 dan 2 serta kadar kesembuhan 81.37 peratus direkodkan di negara ini.
“Ini sekali gus satu penghormatan dan pengiktirafan kepada sistem pengurusan kesihatan Malaysia,” katanya menerusi hantaran di Facebook hari ini.
Katanya, buat masa ini, Malaysia masih menunggu kenyataan rasmi daripada Kementerian Haji dan Umrah Arab Saudi berhubung permohonan visa umrah bagi rakyat Malaysia. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Istana Negara zahir penghargaan buat Chin Ann
Oleh MUHAMAD ARDIE PUTRA SUHAIMI

4 Ogos 2021, 9:00 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong,Raja Permaisuri Agong, Tunku Azizah Aminah Maimunah Iskandariah menzahirkan ucapan tahniah kepada legenda bola sepak kebangsaan, Datuk Soh Chin Ann, yang telah dinobatkan sebagai pemain paling banyak mewakili skuad kebangsaan dalam pentas antarabangsa.
Sebagai rekod, Chin Ann disenaraikan dalam Persekutuan Bola Sepak Antarabangsa (FIFA) Century Club sebagai pemain yang telah membuat penampilan antarabangsa terbanyak dengan 195 kap.
FIFA Century Club adalah pengiktirafan eksklusif untuk pemain yang telah bermain sekurang-kurangnya 100 perlawanan antarabangsa.
Istana Negara dalam satu kenyataan berkata, Seri Paduka Baginda berdua menzahirkan rasa sukacita dan bangga di atas kejayaan beliau menduduki tempat pertama sekaligus melakarkan sejarah dan mengharumkan nama Malaysia di persada dunia.
“Seri Paduka Baginda berdua turut menyifatkan pencapaian Chin Ann sebagai kejayaan yang amat bermakna kepada Malaysia,” kata kenyataan itu sebentar tadi.
Chin Ann yang mewakili pasukan kebangsaan dari tahun 1969 hingga 1984 merupakan salah seorang daripada empat legenda kebangsaan termasuk Zainal Abidin Hassan, mendiang Datuk M Chandran dan Datuk Santokh Singh, disenaraikan FIFA dalam kemas kini terbaharu yang diumumkan semalam.

Antara legenda bola sepak negara yang turut tersenarai ialah Datuk Abdul Shukor Salleh (163), Allahyarham Datuk Mokhtar Dahari (138) dan Mendiang Datuk R. Arumugam (131).
Sebelum ini, rekod itu dipegang oleh Ahmed Hassan dari Mesir yang mengumpul 184 kap, disusuli Bader Al Mutawa (181) dari Kuwait dan Ahmed Mubarak dari Oman (180).
Satu-satunya pemain masih aktif yang berada dalam kelompok 10 pemain dengan kap terbanyak ialah Cristiano Ronaldo yang mengumpul 173 kap sehingga Mac 2021. – K! ONLINE


Aeril Zafrel positif Covid-19 kali kedua
Oleh SAIRUL ZAMRI MISRANI

4 Ogos 2021, 7:38 pm
PETALING JAYA – “Tahun ini dah dua kali kena, padahal duduk rumah sahaja.”
Itu pendedahan terkini pelakon popular, Aeril Zafrel memaklumkan status kesihatannya yang sekali lagi disahkan Covid-19.
Suami kepada pelakon yang juga usahawan, Wawa Zainal itu tutut meluahkan kehairanan, bagaimana dia boleh dijangkiti virus berkenaan walaupun hanya duduk di rumah.
“Ada yang macam ni? Duduk rumah pun positif,” tulisnya dalam satu perkongsian Instagram sebentar tadi.
Menjengah ruangan komen, rata-rata rakan selebriti dan pengikutnya turut meluahkan rasa hairan dan pelik dengan kejadian yang menimpa Aeril.
“Semoga Allah kurniakan kesembuhan buat Aeril. Pelik kan duduk rumah pun boleh kena.

“Boleh kena jua melalui udara, sebab ada kes tak kemana-mana pun boleh kena dan meninggal dunia kerana Covid ini,” tulis seorang netizen.
Setakat ini, Aeril tidak memperincikan situasi jangkitan Covid-19 anggota keluarganya yang lain. Usaha Kosmo! Online untuk mendapatkan komen lanjut daripada Aeril mahupun Wawa tentang perkembangan tersebut juga masih belum mendapat maklum balas.
Terdahulu, pelakon filem pelakon filem 7 Petala Cinta itu disahkan positif virus tersebut pada Januari awal tahun ini selepas menjalani saringan di sebuah klinik swasta di ibu kota.
Sebelum ini, beberapa selebriti tanah air antaranya Ashraf Muslim, Puteri Aishah, Alif Satar, Harris Anuar, Shima Anuar, Emma Maembong, Aepul Drama Band, Sweet Qismina, Aprena Manrose dan Man Kidal juga pernah disahkan positif Covid-19. – K! ONLINE


UMNO cabar PM buktikan sokongan segera
Oleh NUR HUDA MUSA

4 Ogos 2021, 7:28 pm
PETALING JAYA – UMNO mencabar kerajaan untuk segera memanggil Sidang Khas Parlimen untuk membuktikan Perdana Menteri masih mempunyai majoriti tanpa menunggu sehingga Persidangan Parlimen pada bulan September.
Presidennya, Ahmad Zahid Hamidi menegaskan kenyataan Perdana Menteri dalam Perutusan Khas yang mendakwa Kerajaan masih mempunyai majoriti adalah tidak benar.
Katanya, warkah yang telah dilampirkan kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenaan penarikan sokongan terhadap Perdana Menteri, baru-baru ini sudah cukup untuk menunjukkan kepimpinan Tan Sri Muhyiddin Yassin hilang majoriti.
“Sebelum ini Perikatan Nasional hanya mempunyai 114 Ahli Parlimen yang menyokong.
“Lapan Surat Akuan ahli-ahli Parlimen UMNO kepada Seri Paduka Baginda Yang di-Pertuan Agong pada 30 Julai 2021 cukup untuk menunjukkan kepimpinan beliau sudah hilang majoriti, biarpun sebenarnya jumlah berkenaan melebihi daripada itu,” katanya dalam satu kenyataan di sini hari ini.
Katanya, setelah Majlis Kerja Tertinggi membuat ketetapan mutakhir pada 3 Ogos 2021 bagi menarik sokongan terhadap Kerajaan Perikatan Nasional dan Perdana Menteri, atas asas mahu berpihak kepada Yang di-Pertuan Agong, jumlah Surat Akuan ahli-ahli Parlimen UMNO telah bertambah lagi.

“Pada hari ini saya telah mengutus warkah kepada Yang di-Pertuan Agong bagi mempersembahkan Surat Akuan tambahan sebagai lanjutan warkah terdahulu,” ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


JKDM rampas arak seludup RM896,280
Oleh ABDUL RAZAK IDRIS

4 Ogos 2021, 7:52 pm
KLANG – Taktik satu sindiket mengisytiharkan 46,560 liter minuman keras sebagai ‘rolls of tarpaulins’ gagal selepas dipatahkan Jabatan Kastam Diraja Malaysia (JKDM) di Pelabuhan Utara, baru-baru ini.
Rampasan minuman keras bernilai RM896,280 termasuk cukai itu dilakukan pukul 11 pagi pada 13 Julai lalu oleh sepasukan anggota Bahagian Penguatkuasaan JKDM Zon Tengah, Unit II (Selangor).
Ketua Pengarah Kastam, Datuk Seri Abdul Latif Abdul Kadir berkata, kejayaan itu hasil pengesanan dan pemeriksaan terhadap tiga buah kontena di pelabuhan itu.
“Semakan Manifes Import mendapati kontena tersebut telah diikrar sebagai ‘rolls of tarpaulins’ dengan semakan kontena dilakukan bersama wakil syarikat perkapalan terlibat
“Hasil pemeriksaan menemukan 46,560 liter pelbagai jenis minuman keras yang dipercayai belum lulus kastam,” katanya dalam kenyataan hari ini.
Beliau menambah nilai rampasan dianggarkan sebanyak RM232,800 dengan duti cukai berjumlah RM663,480.

Abdul Latif menjelaskan kes disiasat mengikut Akta Kastam 1967 dan Akta Eksais 1976. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Grealish akhirnya milik City
Oleh KOSMO!

4 Ogos 2021, 7:44 pm
LONDON – Kapten pasukan Aston Villa, Jack Grealish dijangka melengkapkan perpindahannya ke juara bertahan Liga Perdana Inggeris (EPL), Manchester City selewat-lewatnya awal pagi esok.
Difahamkan, kedua-dua pasukan sudah sepakat dengan nilai perpindahan sebanyak £100 juta (RM588.2 juta) sekali gus memecahkan rekod perpindahan tertinggi dalam sejarah yang pernah dicatatkan oleh pemain Britain.
Grealish juga sudah bersetuju dengan kontrak skuad The Citizens yang menawarkan gaji sebanyak £230,000 (RM1.3 juta) seminggu dengan tempoh sehingga 2026.
Penghijrahan tersebut bakal membuktikan betapa serius pasukan kendalian Pep Guardiola dalam usaha mempertahanan kejuaraan EPL selain memburu trofi berprestij, Liga Juara-Juara Eropah pada musim depan.
Skuad Villa juga tidak mahu menoleh ke belakang sebaliknya sudah bersedia untuk menggunakan dana perpindahan Grealish untuk mendapatkan beberapa pemain baharu yang berkualiti.
Pasukan bimbingan Dean Smith itu sudah menandatangani khidmat pemain sayap, Leon Bailey dari kelab Bayer Leverkusen dan kini memburu James Ward-Prowse (Southampton), Tammy Abraham (Chelsea) dan Axel Tuanzebe (Manchester United). – AGENSI


Bayi setahun cetus kluster di Tumpat
Oleh NOR IDAYU BOSRO

4 Ogos 2021, 8:03 pm
PUTRAJAYA – Hasil saringan individu bergejala ke atas seorang bayi berusia setahun yang disahkan positif Covid-19 pada 26 Julai mencetuskan satu Kluster Morak Palekbang di Tumpat, Kelantan dengan 34 kes positif dikesan setakat ini.
Laporan rumusan kluster baharu yang disertakan bersama kenyataan akhbar Ketua Pengarah Kesihatan berkata, penularan wabak dilaporkan berlaku di Kampung Morak Palekbang, Tumpat.
“Kes indeks bagi kluster ini merupakan kanak-kanak perempuan berumur satu tahun yang mula bergejala pada 22 Julai sebelum disahkan positif pada 26 Julai lepas,” katanya di sini hari ini.
Selain Kluster Morak Palekbang, negeri Kelantan turut merekodkan 14 kluster baharu hari ini dengan 10 daripadanya ialah kluster komuniti, kluster tempat kerja (tiga) dan kluster keagamaan (satu).
Menurut rumusan itu, kluster komuniti membabitkan aktiviti ziarah raya di Kelantan ialah Kluster Kampung Belum Baru yang turut dikesan di Hulu Perak dengan 54 kes, Kluster Kampung Belimbing di Jeli (24 kes) dan Kluster Kampung Changgong Melawi di Bachok (14 kes).
Katanya, Kluster Kampung Belum Baru membabitkan kes indeks iaitu seorang perempuan berumur 25 tahun yang mempunyai sejarah merentas negeri dari Kelantan ke Perak dan terlibat aktiviti ziarah-menziarahi semasa sambutan perayaan.

“Kes ini dilaporkan positif pada 26 Julai lalu hasil saringan individu bergejala,” katanya.
Kata rumusan itu, Kluster Kampung Belimbing Jeli dan Kluster Kampung Changgong Melawi melibatkan individu-individu yang mengadakan aktiviti ziarah-menziarahi sempena sambutan perayaan selepas kes indeks bagi kedua-dua kluster terbabit didapati positif hasil saringan bergejala.
“Kes indeks dari Kampung Belimbing, Batu Melintang merupakan seorang nenek berumur 72 tahun yang mula bergejala pada 24 Julai lalu manakala kes indeks dari Kampung Changgong Melawi, Bachok merupakan perempuan berumur 27 tahun yang bergejala pada 28 Julai lepas,” jelasnya.
Sementara itu, Kluster Kampung Tanah Lot Merchang dikesan di Terengganu dan Pahang melibatkan daerah Marang dan Kuantan dengan 43 kes positif dilaporkan setakat ini selepas kes indeks didapati mempunyai sejarah merentas negeri dari Pahang ke Terengganu pada 23 Julai lepas untuk menghadiri satu majlis perkahwinan.
“Kes indeks kluster ini merupakan perempuan berumur 33 tahun yang dilaporkan positif pada 31 Julai hasil saringan bergejala selepas mula bergejala pada 27 Julai lalu,” katanya.
Selain itu, kluster membabitkan aktiviti rentas negeri juga dikesan di Hilir Perak, Perak iaitu Kluster Samak Melintang dengan 14 kes positif dilaporkan setakat ini.
“Kes indeks seorang lelaki berumur 28 tahun mempunyai sejarah merentas negeri dari Selangor ke Perak dan penularan wabak dilaporkan berlaku iaitu di Ladang Sungai Samak, Hutan Melintang,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lima atlet renang berirama Greece positif Covid-19
Oleh KOSMO!

4 Ogos 2021, 8:00 pm
PENGANJUR sukan Olimpik Tokyo 2020 mengesahkan bahawa pasukan renang berirama Greece akan diketepikan daripada saingan acara tersebut berikutan lima daripada 12 orang ahlinya positif Covid-19 hari ini.
Jurucakap penganjur kejohanan, Takaya Masa menyatakan, kesemua atlet berkenaan telah dikeluarkan daripada perkampungan sukan dan kini dalam proses kuarantin.
“Kami akan mengetatkan lagi pemantauan terutamanya di perkampungan sukan.
“Pasukan Greece melakukan pengorbanan besar dan menghadapi kesukaran ketika datang ke Jepun. Berita ini pasti menghampakan semua pihak,” katanya.
Penganjur memberitahu, sebanyak 29 kes baharu Covid-19 dicatatkan hari ini dan merupakan angka harian tertinggi melibatkan kesemua yang terlibat dalam sukan Olimpik Tokyo.
Sehingga hari ini, sebanyak 327 kes Covid-19 melibatkan sukan Olimpik dilaporkan termasuk 32 kes daripada perkampungan sukan. – AGENSI


Kelantan United, Selangor FC II seri 2-2
Oleh YATIMIN ABDULLAH

4 Ogos 2021, 7:39 pm
KOTA BHARU – Kelab Bola Sepak Kelantan United (KUFC) terlepas peluang memburu kedudukan terbaik apabila sekadar seri 2-2 dengan Selangor FC II dalam aksi Liga Premier di Stadium Sultan Muhammad IV, di sini sebentar tadi.
Pada perlawanan itu, KUFC perlu menunggu sehingga minit ke-33 untuk memecah kebuntuan apabila Muhammad Zafuan Azeman tenang melepaskan rembatan kencang selepas memanfaat hantaran lintang rakan sepasukan.
Penyerang KUFC, Ariusdius Jais mensia-siakan peluang menambah jaringan pada minit ke-43, apabila rembatannya terus ke dakapan penjaga gawang Selangor FC II Sikh Izhan Nazrel Shikh Azman.
Ayam tambakan KUFC, Gassama Alfusainey berjaya mencipta nama sebagai penjaring pada minit ke-54 apabila meledak gol kedua apabila mudah menampan masuk bola lintangan Mohd. Fadzrul Amir Zaman.
Pemain import Selangor FC II, Alexander Ameyaw menghadirkan keceriaan buat kem pelawat apabila menjaringkan gol pada minit ke-70 untuk merapatkan jurang jaringan kepada 1-2.
Gassama terus menjadi duri dalam daging buat pelawat apabila hampir mencetak gol ketiga dalam perlawanan itu, namun rembatan dari luar kotak penalti berjaya ditepis keluar oleh penjaga gol Selangor FC II, Sikh Izhan Nazrel.

Ketika tuan rumah berkira-kira untuk meraih tiga mata, pemain gantian Selangor FC II, T. Saravanan berjaya mencetak gol penyamaan pada minit ke-82 sekali gus mengikat keputusan 2-2 sehingga wisel penamat. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Nama pekan sempena alat mainan seks jadi perhatian pelancong
Oleh KOSMO!

4 Ogos 2021, 7:30 pm
NEWFOUNDLAND, KANADA – Sebuah pekan kecil di sebuah pulau dalam wilayah Kanada menjadi tarikan pelancong kerana keunikan namanya iaitu Dildo, lapor akhbar Daily Star semalam.
Nama Dildo adalah sinonim dengan alat mainan seks yang popular.
Pekan tersebut menjadi tumpuan pengunjung luar yang ingin bergambar secara dekat dengan papan tanda ‘Dildo’ yang dibina menyerupai papan tanda ‘Hollywood’ di Los Angeles, California.
Kewujudan lokasi tersebut mula menjadi perhatian ramai selepas pengacara televisyen dari Amerika Syarikat, Jimmy Kimmel mengetengahkan pekan itu dalam program bual bicaranya.
Kimmel yang dipilih sebagai Datuk Bandar Dildo Kehormat oleh penduduk di situ membina papan tanda tersebut dua tahun lepas di atas sebuah bukit yang menghadap pemandangan pekan tersebut.
Bagaimanapun, perhatian luar biasa daripada pelancong telah menyebabkan satu amaran dikeluarkan oleh Pejabat Daerah Tempatan yang melarang orang ramai daripada menghampiri papan tanda tersebut.

Wakilnya, Andrew Pretty berkata, pelancong dinasihatkan supaya hanya mengambil gambar papan tanda tersebut dari jauh.
Ini kerana ia dibina di atas sebuah tebing berbatu yang dikelilingi oleh kawasan semak-samun tebal dan boleh mengakibatkan pengunjung jatuh ke dalam gaung sekiranya tersilap langkah.
“Papan tanda itu juga terletak dalam kawasan hartanah persendirian. Jadi, secara teknikalnya, sesiapa yang pergi ke situ untuk mengambil swafoto adalah dianggap menceroboh,” katanya.
Sehingga kini, masih tidak dapat dipastikan bagaimana pekan itu boleh mendapat nama unik tersebut.
Beberapa kempen untuk mengubah nama pekan Dildo kepada satu nama lain yang lebih sesuai telah dilakukan namun semuanya menemui kegagalan. – AGENSI


Pesakit Covid-19 berpotensi alami penurunan kecerdasan otak
Oleh KOSMO!

4 Ogos 2021, 8:00 pm
LONDON – Satu kajian mendapati pesakit Covid-19 berpotensi mengalami penurunan tahap kecerdasan otak sebagai salah satu kesan jangka panjang, lapor akhbar Metro UK semalam.
Kajian yang dilakukan antara bulan Januari dan Disember tahun lepas itu dijalankan ke atas seramai 81,337 individu untuk memeriksa tahap IQ mereka.
Daripada jumlah itu, seramai 13,000 telah dijangkiti virus Covid-19.
Hasil mendapati, mereka menghadapi kesukaran untuk menyelesaikan tugasan melibatkan penyelesaian masalah, merancang dan penjelasan berbanding individu yang tidak dijangkiti  Covid-19.
Dalam beberapa kes kronik, individu yang perlu menggunakan ventilator merekodkan penurunan sebanyak tujuh mata dalam ujian kecerdasan.
Berdasarkan kajian tersebut, para saintis mencadangkan satu penyebab kepada penurunan kecerdasan adalah kesan berterusan virus terhadap kebolehan individu untuk berfikir secara jelas.

“Hasil kajian ini sejajar dengan laporan Covid berpanjangan, di mana ‘kabus otak’ atau masalah untuk memberi tumpuan dan kesukaran menggunakan perkataan yang betul adalah kebiasaan yang sering berlaku,” kata penulis kajian tersebut. – Agensi


Lelaki mengaku bersalah 25 pertuduhan seleweng wang JKM
Oleh MOHD SYALMIZI HAMID

4 Ogos 2021, 7:56 pm
GEORGE TOWN – Seorang bekas Pembantu Pembangunan Masyarakat di Jabatan Kebajikan Masyarakat (JKM) Timur Laut didakwa hari ini atas 25 pertuduhan penyelewengan wang jabatan itu berjumlah RM107,370 antara 2014 hingga 2017.
Tertuduh, Mohamed Hussain Mohamed Mydin, 41, mengaku bersalah terhadap 16 pertuduhan yang dibacakan di hadapan dua Majistret di Mahkamah Majistret di sini.
Mohamed Hussain mengaku bersalah terhadap 12 pertuduhan yang dibacakan di hadapan Majistret R. Manomani.
Mengikut pertuduhan, dia didakwa gagal memberikan penjelasan munasabah berhubung wang berjumlah RM52,049 dalam akaun simpanan peribadinya dalam tempoh 2014 hingga 2017.
Berdasarkan fakta mahkamah, pertuduhan ke atas tertuduh adalah ekoran laporan polis dibuat pegawai JKM Timur Laut yang mendapati berlakunya penyelewengan wang jabatan berkenaan berjumlah RM107,370 yang dibuktikan menerusi laporan audit antara 2013 dan 2017.
Manomani kemudian menjatuhi hukuman denda maksimum RM1,000 untuk setiap pertuduhan dan penjara dua bulan sekiranya gagal membayar denda.

Sementara itu, di hadapan Majistret Rosnee Mohd Ridzuan, tertuduh mengaku bersalah terhadap empat pertuduhan gagal memberikan penjelasan munasabah terhadap wang berjumlah RM11,260 di dalam akaun simpanan peribadinya dalam tempoh 2014 hingga 2016.
Mahkamah kemudiannya menjatuhi hukuman penjara sehari dan denda maksimum RM1,000 terhadap setiap pertuduhan serta lima bulan penjara jika gagal membayar denda.
Dia didakwa mengikut Seksyen 29 (1) Akta Kesalahan Kecil 1955 bagi kesemua pertuduhan itu.
Kes dikendalikan Timbalan Pendakwa Raya Fatin Nur Athirah dan Mohamed Nazri Abdul Rahim, manakala tertuduh diwakili R. Puran dari Yayasan Bantuan Guaman Kebangsaan (YBGK).
Sementara itu, bagi sembilan lagi pertuduhan, Mohamed Hussain turut mengaku bersalah di hadapan pembantu pendaftar mahkamah Muna Maria Azmi, namun keputusan ditangguhkan.
Mahkamah menetapkan 25 Ogos ini untuk hukuman dijatuhkan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sembilan deretan rumah kedai terbakar
Oleh MOHAMAD HAFIZI BIN MOHD SAID

4 Ogos 2021, 7:05 pm
IPOH – Sembilan deretan rumah kedai musnah dalam dua kebakaran berasingan di Medan Selera Kampung Sentang, Batu Gajah dan Kampung Kuala Slim, Slim River di sini pagi tadi.
Bagaimanapun, tiada kemalangan jiwa dilaporkan dalam kejadian yang berlaku pada pukul 7.30 pagi di Kampung Sentang dan 11 pagi di Kampung Kuala Slim.
Jurucakap Jabatan Bomba dan Penyelamat Malaysia (JBPM) Perak memaklumkan, sepasukan sembilan anggota dari Balai Bomba dan Penyelamat (BBP) Batu Gajah bergegas ke lokasi kejadian selepas menerima panggilan kebakaran pada pukul 7.36 pagi.
“Kebakaran melibatkan lima premis di medan selera bawah seliaan Majlis Daerah Batu Gajah telah musnah terbakar 50 peratus.
“Operasi pemadaman turut dibantu sepasukan anggota dari BBP Pasir Puteh dengan aliran air sehingga api padam sepenuhnya,” katanya kepada pemberita.
Tambahnya, operasi di Batu Gajah tersebut tamat sepenuhnya pukul 10.28 pagi.

Sementara itu, kejadian kedua melibatkan kebakaran empat deretan rumah kedai dua tingkat iaitu kedai runcit dan kedai kek serta dua lagi premis tidak berpenghuni.
“Kedai kek dan kedai runcit terbabit musnah 80 peratus manakala, dua kedai lain musnah 95 peratus selain turut musnah sebuah kereta jenis Proton Iswara yang terbakar 80 peratus. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


14,400 biji telur awet dirampas
Oleh SITI NOR MAS ERAH AMRAN

4 Ogos 2021, 6:44 pm
SEBERANG PERAI – Jabatan Perkhidmatan Kuarantin dan Pemeriksaan Malaysia (Maqis) Pulau Pinang merampas 14,400 biji telur awet diimport dari China di Terminal Kontena Butterworth Utara (NBCT), Butterworth di sini kelmarin.
Maqis negeri dalam satu kenyataan hari ini berkata, hasil pemeriksaan yang dilakukan ke atas sebuah kontena mendapati sebanyak 150 kotak yang berisi 14,400 biji telur dianggarkan bernilai RM21,600 dipercayai tidak mempunyai permit import sah.
“Kegagalan mengemukakan permit menjadi suatu kesalahan di bawah Seksyen 11(1), Akta Perkhidmatan Kuarantin dan Pemeriksaan Malaysia 2011 [Akta728] yang boleh dihukum di bawah Seksyen 11(3) akta sama.
“Jika disabit kesalahan, boleh didenda tidak melebihi RM100,000 atau dipenjara selama tempoh tidak melebihi enam tahun atau kedua-duanya sekali,” katanya.
Tambahnya, tindakan penguatkuasaan undang-undang akan diperketatkan bagi memastikan keluaran pertanian, perikanan dan haiwan yang masuk ke dalam negara mematuhi syarat yang ditetapkan bagi menjamin kualiti serta selamat untuk dimakan,” katanya. – K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Mayat lelaki terbaring di kaki lima bank
Oleh MUHAMMAD ZIKRI

4 Ogos 2021, 6:48 pm
PONTIAN – Orang ramai yang melalui Jalan Taib, di sini terkejut dengan penemuan mayat seorang lelaki di kawasan siar kaki di bangunan sebuah bank di sini hari ini.
Ketua Polis Daerah Pontian, Superintendan Mohammad Shofee Tayib berkata, polis menerima laporan kejadian kira-kira pukul 11.30 pagi.
Menurutnya, mangsa dikenali sebagai Ngeo Ah Lek berusia 66 tahun.
“Pemeriksaan dilokasi mendapati mayat dalam keadaan terbaring di bahagian tepi bangunan dengan kecederaan luka pada bahagian kepala dipercayai akibat terjatuh.
“Tiada sebarang saksi melihat kejadian tersebut yang tampil memberikan keterangan bagi membantu siasatan lanjut,” ujar dalam satu kenyatan di sini hari ini.
Tambah Mohammad Shofee, hanya maklumat daripada saudara mara yang menyatakan mangsa terjatuh.

Jelasnya, mayat dihantar ke Hospital Pontian bagi tujuan bedah siasat dan siasatan masih dijalankan.
Sehubungan itu, beliau meminta orang ramai yang melihat kejadian tersebut boleh menghubungi mana-mana balai polis berhampiran bagi membantu siasatan.
“Mengikut sumber dari saudara-mara, lelaki terbabit masih bujang dan tidak mempunyai sebarang pekerjaan,” jelasnya.
Katanya, setakat ini polis mengklafikasikan kes ini sebagai mati mengejut.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Mayat bayi lelaki di tangga premis perniagaan
Oleh IVAN AMIRUL

4 Ogos 2021, 7:19 pm
PENAMPANG – Mayat seorang bayi lelaki ditemui orang awam di tangga sebuah premis perniagaan di Jalan Bundusan tengah hari tadi.
Ketua Polis Daerah Penampang, Deputi Superintendan Mohd. Haris Ibrahim berkata, pihaknya dihubungi orang awam yang mahu memaklumkan tentang penemuan bayi yang dipercayai baru dilahirkan itu.
“Kita menerima makluman tentang penemuan bayi berkenaan pada pukul 1.10 petang.
“Polis mendapati bayi lelaki terbabit diletakkan di dalam sebuah beg plastik sejurus tiba di lokasi kejadian.
“Pasukan perubatan yang tiba di tempat kejadian kemudiannya mengesahkan bayi berkenaan baru dilahirkan namun sudah meninggal dalam tempoh lebih kurang enam jam sebelum ditemui.
“Mayat bayi terbabit sudah dihantar ke Hospital Queen Elizabeth, Kota Kinabalu untuk tujuan bedah siasat,” katanya menerusi satu kenyataan hari ini.

Dalam pada itu, Mohd. Haris berkata, pihaknya membuka kertas siasatan mengikut Seksyen 318 Kanun Keseksaan.
Sementara itu, beliau meminta orang awam yang mempunyai maklumat mengenai kejadian ini diminta untuk segera menghubungi Bilik Gerakan IPD Penampang di talian 088-723961. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


10 ahli keluarga Aiman Tino positif Covid-19
Oleh MOHD. HAIKAL ISA

4 Ogos 2021, 7:06 pm
PETALING JAYA – “Orang tak kena Covid, mereka tak tahu peritnya. Kita nak telan air liur pun macam telan batu.”
Demikian kata bapa kepada penyanyi Aiman Tino iaitu Yusri Ishak yang memaklumkan 10 anggota keluarga termasuk dirinya dan isteri, Hazelina Mat Jalil disahkan positif Covid-19 sejak 10 hari lalu.
Yusri, bersama isteri dan lima anak mereka iaitu Nurisfasha, 19, Mohd Haikal, 15, Nur Alya Mahsuri, 12, Nurqaseh, 10, dan Nina Izzara, 6, kini menjalani kuarantin di kediaman mereka di Kuala Kubu Bharu, Selangor.
Manakala, anak sulungnya iaitu Nurfara Ain, 27, dan suami, Mohd Zafril, 36, serta anak mereka, Muhammad Adam Zafri yang berusia sebulan lebih kini menjalani kuarantin secara berasing di Bukit Jelutong, Shah Alam.
“Saya tujuh beranak kuarantin di rumah Kuala Kubu Bharu. Esok (5 Ogos) dah habis kuarantin. Saya sekeluarga reda ujian Allah ini dan mengharapkan semuanya kembali seperti sedia kala.
“Simptom kami alami seperti demam, batuk dan sakit tekak. Cuma yang teruk sedikit sekarang isteri sebab dia mengalami asma. Keadaan beransur pulih tapi saya nak ingatkan, Covid-19 bukan benda main-main. Tolong jaga diri semua sebab selagi belum berlaku kepada kalian dan orang tersayang, kalian ingat benda ini tak serius,” ujarnya ketika dihubungi Kosmo! Online sebentar tadi.

Bagaimanapun, Yusri berkata, Aiman tidak dijangkiti memandangkan sudah lama tidak pulang ke rumah dan menetap di Kuala Lumpur.
“Tiga lagi anak saya kuarantin di rumah sebelah dan kami tinggal berasingan kerana mereka negatif. Mereka pakai gelang ‘pink’ sebab mereka kontak rapat tapi esok dah boleh tanggal, Insya-Allah.
“Nak cerita lebih saya tak tahu punca dari mana tapi selepas balik ambil suntikan dos pertama vaksin, saya demam. Bila dah ramai demam dalam rumah ini, kami ambil keputusan buat ujian calitan dan keputusan positif untuk kebanyakan daripada kami.
“Menantu saya yang positif di Shah Alam dah selesai dua dos dan dia memang sihat sahaja. Betullah, kalau nak bebas dari semua ini, dapatkan suntikan vaksin,” katanya.
Terdahulu, kakak kepada Aiman Tino iaitu penyanyi Fara Hezel memuat naik status dalam Instagram memohon agar semua orang mendoakan keluarganya yang disahkan positif Covid-19. – K! ONLINE


Lelaki tertelan berus gigi akibat mengantuk
Oleh KOSMO!

4 Ogos 2021, 7:00 pm
BEIJING – Seorang lelaki terpaksa menjalani pembedahan gastroskopi yang rumit selepas tertelan sebatang berus gigi sepanjang 15 sentimeter, lapor laman Oddity Central semalam.
Lelaki berasal dari Taizhou, wilayah Jiangsu itu memberitahu doktor dia bangun pagi untuk menjalani rutin hariannya termasuk memberus gigi sebelum bersarapan namun berasa lebih ngantuk daripada biasa.
Ketika memberus gigi yang terletak di bahagian belakang mulutnya, berus gigi tersebut telah terlepas daripada pegangannya dan meluncur masuk ke dalam tekak lelaki itu.
Lelaki yang tidak didedahkan identitinya ini tertelan berus gigi kerana terlalu mengantuk ketika melakukan rutin hariannya itu. – Oddity Central
Dia cuba untuk menarik berus gigi itu keluar namun pemegang plastik pada bahagian berus gigi itu sangat licin hingga menyebabkan lelaki tersebut menolaknya jauh ke dalam.
Sebaik sahaja tersedar dia telah tertelan berus gigi dan mula berasa tidak selesa, lelaki terbabit bergegas ke sebuah hospital tempatan di mana doktor membuat imbasan X-ray dan mencadangkan dia menjalani pembedahan gastroskopi kecemasan.
Ketua Jabatan Gastroenterologi di Hospital Taizhou Fourth People, Wang Jianrong berkata mangsa mengambil tindakan tepat dengan datang ke hospital kerana ‘rawatan tradisional’ seperti menelan nasi atau cuka boleh menyebabkan masalah kesihatan yang serisu seperti kerosakan pada oesofagus. -Agensi


Takut baju mereput, Che Ta melaram lagi pergi suntik vaksin
Oleh MOHAMMAD SHAHEMY AZMI

4 Ogos 2021, 7:22 pm
PETALING JAYA – Selebriti terkenal Rozita Che Wan atau lebih dikenali sebagai Che Ta sekali lagi mencuri perhatian netizen apabila tampil dengan busana glamor ketika mendapatkan suntikan vaksin dos kedua, hari ini.
Menerusi satu hantaran video yang dimuat naik dalam Instagramnya, pemilik nama lengkap Rozita Abu Bakar itu dilihat menggayakan persalinan jubah berona perak dengan perincian labuci berkilauan sambil membawa beg tangan berona senada.
Che Ta secara berseloroh memberitahu, sengaja memberanikan diri ‘melaram’ dengan busana serba mewah kerana bimbang baju-baju cantiknya akan reput jika disimpan terlalu lama terkurung dalam almari.
“Hari ini pergi vaksin sekejap. Yang penting wajib ‘meletop’. Masa sekarang ini, nak simpan baju lawa-lawa takut reput.
“Tak kisahlah duduk rumah ke, pergi vaksin ke, melaram sahajalah. Tak tahu bila lagi boleh melawa. Takut nanti tua dekat rumah sahaja,” tulisnya.
Jika sewaktu mendapatkan suntikan dos pertama pada 16 Julai lalu, ibu kepada tiga cahaya mata itu bermurah hati menjamu petugas barisan hadapan dengan kek lapis pandan cheese hasil air tangannya sendiri, kali ini dia akan memberikan petugas barisan hadapan terawal dengan 10 helai tudung bawal, kek lapis pandan cheese dan minyak wangi jenamanya.

Difahamkan, isteri kepada pelakon Zain Saidin itu mendapatkan suntikan vaksin jenis Pfizer di Hospital KPJ Tawakkal Kuala Lumpur.
Dalam hantaran berbeza, Che Ta berkongsi sebuah video menunjukkan dia berjalan keluar menuju ke kereta selepas selesai mendapatkan suntikan dos kedua vaksin dengan serba anggun seolah-olah berjalan ketika berjalan di atas ‘karpet merah’ majlis hiburan berprestij sehingga mendapat perhatian dalam kalangan rakan-rakan artis.
“Makan hati tengok baju pergi cucuk vaksin,” kata pelakon Janna Nick.
“Letupan. Nombor satu model berkelas dunia. Terpelanting semua,” komen Azza Elite.
Sebelum ini, Che Ta mendapat perhatian ramai ketika mendapatkan suntikan dos pertama vaksin apabila tampil bergaya dengan beg tangan mewah jenama Hermes Birkin yang dianggarkan bernilai hampir RM100,000. – K! ONLINE


Bom lama Perang Dunia Kedua ditemui di Felda Triang
Oleh ABDUL RASHID ABDUL RAHMAN

4 Ogos 2021, 6:59 pm
BERA – Sebutir bom lama peninggalan Perang Dunia Kedua ditemui di kawasan ladang kelapa sawit belakang sebuah rumah peneroka di Felda Triang 1 di sini kelmarin.
Ketua Polis Daerah Bera, Deputi Superintendan Mansor Samsudin berkata, bom jenis UXO Arial itu ditemukan seorang lelaki yang sedang melakukan kerja pembersihan di kawasan ladang sawit belakang rumahnya kira-kira pukul 3.30 petang.
“Bom jenis UXO Arial seberat 226 kilogram sepanjang 0.9 meter itu dijumpai separuh terkeluar dan dipercayai daripada bom lama kesan daripada Perang Dunia Kedua.
“Hasil penilaian mendapati bom jenis ini adalah berisiko untuk dialihkan dan hanya boleh dimusnahkan di tempat dijumpai,” katanya di sini hari ini.
Menurut Mansor berdasarkan perancangan bom berkenaan dicadang untuk dimusnahkan esok selepas penduduk berhampiran dipindahkan ke kawasan selamat dan rumah paling hampir dengan bom berkenaan hanya dengan jarak 100 meter.
Katanya, penduduk berhampiran akan dipindahkan ke dalam bangunan Maktab Rendah Sains Mara (MRSM) yang terletak kira-kira satu kilometer daripada tempat kejadian semasa operasi memusnahkan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


GKV STF tingkatkan kapasiti katil Covid-19
Oleh MOHD. HUSNI MOHD. NOOR

4 Ogos 2021, 6:36 pm
PUTRAJAYA – Inisiatif meningkatkan kapasiti katil Covid-19 dan katil unit rawatan rapi (ICU) di hospital awam, hospital swasta dan Pusat Kuarantin dan Rawatan Covid-19 Berisiko Rendah (PKRC) merupakan antara enam langkah penting yang diambil Pasukan Bertindak Khas Greater Klang Valley (GKV STF).
Timbalan Ketua Pengarah Kesihatan (Kesihatan Awam) Datuk Dr Chong Chee Keong berkata, langkah itu bertujuan mengatasi situasi semasa peningkatan kes positif di Selangor, Kuala Lumpur dan Negeri Sembilan.
Beliau yang juga Komander GKV STF berkata, fasiliti itu akan melalui penukaran fungsi di beberapa kawasan di dalam hospital untuk dijadikan wad pesakit.
“Ketika ini, terdapat 29 hospital awam, 51 hospital swasta dan dua PKRC yang menyediakan rawatan bagi pesakit Covid-19 termasuk empat hospital penuh Covid-19 iaitu Hospital Ampang, Hospital Selayang, Hospital Serdang dan Hospital Sungai Buloh.
“Selain itu, pesakit bukan Covid-19 juga akan di hantar ke hospital swasta bagi membolehkan lebih banyak katil di hospital kerajaan dapat digunakan untuk pesakit Covid-19,” katanya menerusi kenyataan akhbar hari ini.
Katanya, GKV STF juga akan meningkatkan perkhidmatan ambulans dengan kerjasama pelbagai agensi seperti Angkatan Pertahanan Awam, Jabatan Bomba dan Penyelamat Malaysia serta badan bukan kerajaan (NGO). – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Selepas bapa, Irwansyah kini kehilangan ibu akibat Covid-19
Oleh SAIRUL ZAMRI MISRANI

4 Ogos 2021, 6:35 pm
JAKARTA – Ibu kepada pelakon dan penyanyi popular Indonesia, Irwansyah, Herlianah menghembuskan nafas terakhir hari ini setelah sekian lama dijangkiti wabak Covid-19.
Khabar duka tersebut dimaklumkan isteri Irwansyah, Zaskia Sungkar menerusi InstaStorynya sebentar tadi.
“Kumpul di syurga Insya-Allah ya Ma. Allahummagfir laha warham ha wa’aafi ha wa’fu anha,” tulisnya.
Dalam pada itu, Irwansyah menerusi saluran Youtube The Sungkars Family memberitahu Herlianah yang sebelum ini koma sempat sedarkan diri ketika diperdengarkan bacaan ayat suci al-Quran.
“Ketika diperdengarkan bacaan al-Quran, tiba-tiba mama bangun membuka matanya. Mama memberi isyarat mengatakan yang dia masih hidup,” katanya.
Julai lalu, Herlianah dilaporkan kritikal selepas lima hari dijangkiti Covid-19.

Terdahulu, Irwansyah yang popular menerusi lagu Pencinta Wanita itu kehilangan bapanya, Umar Effendi pada Julai lalu akibat Covid-19. – K! ONLINE


Dua individu ditipu lebih RM50,000
Oleh KHAIRULMIZAN YAHYA

4 Ogos 2021, 6:20 pm
KUANTAN – Mahu wang berganda sebaliknya terpaksa menanggung rugi. Itu nasib malang yang menimpa dua individu yang menjadi mangsa penipuan pelaburan tidak wujud sehingga mengalami kerugian RM55,960.
Ketua Jabatan Siasatan Jenayah Komersial (JSJK) Pahang, Superintendan Mohd. Wazir Mohd. Yusof berkata, kes pertama membabitkan seorang pelajar institusi pengajian tinggi (IPT) berusia 21 tahun.
Katanya, kejadian bermula pada 29 Mei lalu apabila mangsa diperkenalkan oleh rakannya yang berusia 38 tahun mengenai satu pelaburan saham dan mangsa berminat untuk menyertainya.
“Dalam tempoh bermula 28 Mei lalu hingga 2 Ogos lalu mangsa telah membuat tujuh transaksi pemindahan wang daripada akaunnya ke akaun syarikat pelaburan terbabit berjumlah RM10,960.
“Selepas itu mangsa menerima panggilan daripada rakannya itu memberitahu akaunnya telah disekat oleh pihak bank. Namun apabila mangsa mahu menghubungi semula rakannya itu, nombornya telah disekat menyebabkan mangsa berasa ditipu dan membuat laporan polis,” katanya di sini hari ini.
Sementara itu, Mohd. Wazir berkata, kes kedua melibatkan seorang suri rumah berusia 56 tahun yang mengalami kerugian RM45,000 selepas ditipu dalam pelaburan bitcoin. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pemerdagangan orang: Individu dibebas dengan jaminan polis
Oleh NOR AINNA HAMZAH

4 Ogos 2021, 6:27 pm
SEREMBAN – Individu yang ditahan polis di Kuala Pilah pada Ahad lalu selepas disyaki terlibat dalam kegiatan pemerdagangan orang telah dibebaskan dengan jaminan polis semalam.
Ketua Polis Negeri Sembilan, Datuk Mohamad Mat Yusop berkata, kes itu sedang disiasat Bahagian Siasatan Jenayah Daerah (BSJD) Kuala Pilah dan setelah lengkap akan dirujuk kepada Timbalan Pendakwa Raya (DPP).
Menurutnya, orang ramai dinasihatkan agar tidak membuat sebarang spekulasi dengan mengaitkan individu tertentu.
“Kita siasat dan kemudiannya kes ini akan dirujuk kepada DPP. Suspek telah dibebaskan semalam.
“Bagaimanapun siasatan lanjut sedang dilakukan dan butirannya kita tak dedahkan kerana tidak mahu mengganggu siasatan,” katanya ketika dihubungi Kosmo!, di sini, tadi.
Berita berkaitan: Pelawak ditahan kes pemerdagangan orang

Kes disiasat di bawah Seksyen 12 Akta Antipemerdagangan Orang dan Antipenyeludupan Migran (ATIPSOM) 2007 yang memperuntukkan hukuman penjara tidak lebih 15 tahun dan denda.
Pelawak itu turut dikenakan kompaun atas kesalahan rentas negeri tanpa kebenaran. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Polis siasat kes kemalangan tular
Oleh MUHD AFIQ AL-HAFIZ MAT YUSOF

4 Ogos 2021, 6:26 pm
KUALA LUMPUR – Polis sedang menjalankan siasatan berhubung kejadian kemalangan yang tular melibatkan empat buah kenderaan di Jalan Sri Permaisuri, Cheras di sini semalam.
Kejadian didakwa berlaku selepas sebuah kereta jenis Honda CRV yang dipandu seorang lelaki warga emas berusia 69 tahun dipercayai berada dalam keadaan mabuk dan merempuh empat buah kenderaan yang diparkir di tepi jalan.
Ketua Jabatan Siasatan dan Penguatkuasaan Trafik (JSPT) Kuala Lumpur, Asisten Komisioner Sarifudin Mohd. Salleh berkata, kejadian berlaku pada pukul 7 petang semalam.
“Siasatan awal mendapati, lelaki terbabit memandu dari arah Cheras menghala ke Petaling Jaya sebelum melanggar kenderaan yang diparkir di tepi jalan sebelah kiri.
“Pemandu dan semua pemilik kenderaan telah membuat laporan polis dan tiada kemalangan jiwa dilaporkan,” katanya dalam satu kenyataan di sini hari ini.
Sarifudin memberitahu, pihaknya masih menjalankan siasatan bagi mengesahkan sama ada wujudnya unsur-unsur mabuk atau lain-lain yang menyebabkan kemalangan seperti yang didakwa di media sosial Facebook.

“Orang ramai yang mempunyai maklumat berkaitan boleh menghubungi Balai Polis Trafik Tun H S Lee di talian 03-20719999, Hotline Polis Kuala Lumpur (03-21159999) atau mana-mana balai polis berhampiran,” jelasnya.
Terdahulu, tular di media sosial Facebook memaparkan beberapa keping gambar yang mendakwa seorang lelaki memandu kereta dalam keadaan mabuk dan telah merempuh beberapa kenderaan yang diparkir di tepi jalan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Suami isteri guna dokumen palsu didenda RM48,000
Oleh IVAN AMIRUL

4 Ogos 2021, 6:31 pm
KOTA KINABALU – Sepasang suami isteri didenda RM48,000 selepas mengaku bersalah atas tiga pertuduhan menggunakan dokumen palsu bagi mendapatkan tender kerja membekal makanan asrama di sebuah sekolah pada 2016.
Hakim Mahkamah Khas Rasuah Kota Kinabalu, Abu Bakar Manat menjatuhi hukuman itu terhadap tertuduh, Junaidah Majin, 44, dan suaminya, Muhammad Ashpawi Mohd. Yahya, 51, hari ini.
Mengikut kertas pertuduhan, pada 24 November 2016, pasangan itu didakwa menggunakan penyata akaun bank palsu atas nama sebuah syarikat bertarikh 31 Julai, 31 Ogos dan 30 September 2016.
Dokumen terbabit digunakan untuk mendapatkan kerja-kerja perkhidmatan membekal makanan di sebuah sekolah di Kota Belud bagi tempoh 1 Mac 2017 hingga 28 Februari 2019.
Pendakwaan dijalankan mengikut Seksyen 471 Kanun Keseksaan yang boleh dihukum mengikut Seksyen 465 kanun yang sama dan dibaca bersama Seksyen 34 kanun sama.
Pasangan itu diwakili peguam daripada JPKERUAK Advocates & Associates manakala pendakwaan dikendalikan Pegawai Pendakwa, Norsham Saharom.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tempoh moratorium pembaharuan lesen tidak disambung
Oleh NUR SHARIEZA ISMAIL

4 Ogos 2021, 6:18 pm
PUTRAJAYA – Tempoh moratorium bagi pelanjutan pembaharuan lesen kenderaan motor (LKM) dan lesen memandu Malaysia (LMM) termasuk lesen vokasional (GDL/PSV) tidak akan disambung selepas 30 September depan.
Sehubungan itu, Jabatan Pengangkutan Jalan (JPJ) berkata, aktiviti pemantauan pematuhan dan penguatkuasaan oleh badan penguatkuasa jabatan tersebut dan Polis Diraja Malaysia (PDRM) akan dilaksanakan di lapangan mulai 1 Oktober depan.
“Orang ramai diingatkan agar memperbaharui lesen masing-masing yang telah tamat tempoh sebelum tarikh tersebut.
“Pemilik kenderaan yang LKM telah tamat tempoh hendaklah memastikan kenderaan masing-masing memiliki perlindungan insurans sah dan menunjukkan salinan sijil perlindungan insurans jika diminta pihak berkuasa,” katanya dalam satu kenyataan di sini hari ini.
JPJ berkata, orang ramai disaran membuat urusniaga secara dalam talian iaitu melalui portal mySIKAP awam (https://public.jpj.gov.my/public/login.zul) mahupun rakan strategik JPJ iaitu myEG.
“Sebarang urus niaga yang tidak dapat dilaksanakan secara dalam talian boleh dibuat di kaunter JPJ secara janji temu (online appointment/ call-in),” katanya.

Sementara itu, dalam perkara berkaitan, JPJ berkata, pejabat Pos Malaysia dijangka akan memulakan urus niaga JPJ di lebih 650 cawangan seluruh Malaysia bermula 9 Ogos ini.
“Selain itu, JPJ juga akan memastikan bekalan dan stok dokumen keselamatan LKM dan LMM adalah mencukupi bagi tujuan urus niaga pembaharuan LKM dan LMM oleh orang ramai. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


‘Satu dunia berisiko, mohon jaga diri’
Oleh SAIRUL ZAMRI MISRANI

4 Ogos 2021, 6:06 pm
PETALING JAYA – Pelakon Fauziah Gous meminta semua rakyat di negara ini untuk kekal menjaga diri dan mengikuti prosedur operasi standard (SOP) yang ditetapkan kerajaan.
Menerusi hantaran dalam Instagram, Fouziah berkata, varian Delta sudah menular di seluruh negara termasuk Malaysia selain berisiko tinggi mengjangkiti sesiapa sahaja tanpa menunjukkan apa-apa simptom.
“Tolong fahami apa yang berlaku. Ini satu dunia berisiko, bukan Malaysia sahaja.
“Tolong jaga diri. Siksa bukan kita saja sakit tapi kalau keluarga kita sakit, lagi siksa. Saya tahu macam mana rasa kalau keluarga kita yang kena,” tulisnya.
Pada hantaran sama, pelakon drama Sara Sajeeda itu turut mengajak orang ramai berdoa agar virus maut Covid-19 segera pergi dan kehidupan kembali normal.
“Doakan kita semua selamat daripada virus korona dan tolong duduk di rumah walaupun susah.

“Lagi susah bila sakit tak ada tempat untuk kita di hospital. Kita sama-sama berdoa dan berserah kepada Allah,” pinta Fouziah.
Semalam negara mencatatkan 180 kes baharu varian Delta yang dikesan berlaku di negeri Sarawak dan merebak dengan begitu pantas hampir ke setiap negeri. – K! ONLINE


750kg daun ketum ditinggalkan dalam bot
Oleh NUR ANATI JUHARI

4 Ogos 2021, 6:23 pm
ALOR SETAR – Maritim Malaysia (APMM) Zon Kuala Kedah mematahkan cubaan menyeludup 750 kilogram (kg) daun ketum ke Thailand di kedudukan 0.2 batu nautika dari muara Kuala Sanglang dekat sini hari ini.
Pengarah Zon Maritim Kuala Kedah, Komander Maritim Noor Azreyanti Ishak berkata, serbuan dilakukan selepas pihaknya mengesan sebuah bot fiber ditinggalkan di tepi muara dalam keadaan mencurigakan pada pukul 4 pagi.
“Pemeriksaan ke atas bot itu menemui 75 bungkusan plastik hitam berisi daun ketum dianggarkan seberat 750 kg bernilai RM135,000.
“Hasil rampasan, bot fiber dan enjin bernilai RM198,000 turut dirampas dan dibawa ke Jeti Zon Maritim Kuala Kedah untuk tindakan lanjut,” katanya dalam satu kenyataan di sini hari ini.
Noor Azreyanti berkata, penyeludup cuba membawa daun ketum ke Thailand melalui jalan laut berikutan harga pasaran semasa di sana mencecah lebih RM180 sekilogram berbanding RM70 sekilogram bagi pasaran tempatan.- K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Makhluk asing hantar mesej rahsia menerusi bintang
Oleh KOSMO!

4 Ogos 2021, 6:29 pm
LONDON – Seorang ahli kuantum fizik dari Kolej Imperial London berkata makhluk asing mungkin menggunakan cahaya bintang untuk menghantar mesej dari angkasa lepas, lapor akhbar Daily Mail semalam.
Terry Rudolph membuat teori bahawa makhluk asing yang ‘paranoid’ sedang memanfaatkan kuasa foton daripada keterikatan kuantum daripada pelbagai jenis bintang untuk menghantar mesej rahsia.
Menurut Pentadbiran Aeronautik dan Angkasa Kebangsaan (NASA), fenomena keterikatan kuantum berlaku apabila zarah cahaya yang dihubungkan saling mempengaruhi antara satu sama lain.
Jenis komunikasi tersebut boleh dijana menerusi prinsip yang tidak dapat dilihat oleh mereka yang tidak terlibat dalam perbualan itu.
Cahaya yang sudah diubah oleh makhluk asing itu mungkin akan kelihatan seperti kerlipan bintang di langit.
Teori tentang ikatan kuantum bukanlah sesuatu yang baharu kerana idea tentangnya sebelum ini pernah ditolak oleh Albert Einstein yang menganggap perkara itu sebagai sekadar perbuatan menakut-nakutkan.

Namun, sejak beberapa dekad lalu, saintis telah menyiasat kemungkinan tersebut dan mengatakan ia sesuatu yang tidak mustahil.
Keterikatan boleh berlaku apabila cahaya laser ditembak melalui kristal yang mengakibatkan foton individu berpecah dan membentuk pasangan foton terikat yang dapat dipisahkan dengan jarak yang jauh.
Oleh itu, satu peradaban yang cukup maju dapat melakukan pengukuran kuantum bagi bilangan foton terhadap mod cahaya yang sesuai dipancarkan daripada bintang dengan cara keterikatan skala besar yang diagihkan daripada penyebaran ruang bebas cahaya menerusi angkasa lepas. -Agensi


20 peserta parti liar mengaku bersalah langgar PKP
Oleh MOHD SYALMIZI HAMID

4 Ogos 2021, 6:01 pm
GEORGE TOWN – Seramai 20 individu termasuk empat remaja lelaki bawah umur mengaku bersalah di Mahkamah Sesyen di sini hari ini atas pertuduhan melanggar Perintah Kawalan Pergerakan (PKP) dengan mengadakan parti di sebuah rumah di Bukit Gambir, Gelugor di sini awal pagi Ahad lalu.
Tertuduh ialah Muhammad Faiz Fazlee, 18; Muhammad Afiq Ali, 19; Fazrul Hisham Faizal, 19; Nor Athirah Farizami Zali Zaidi, 19; Nur Umairah Mohd Rashidi, 19; Noorilyana Sufi Noorhisham, 19, dan Muhammad Aznil Mohd Azmi, 20.
Turut didakwa ialah Muhamad Danial Hakim Jamil, 20; Muhammad Isa Ramli, 20; Mohamad Muhaiman Hassim, 20; Nurul Izzaty Anuar, 20; Mohammad Aidiel Nazeem Farihan, 22.
Tertuduh lain ialah Nur Farah Wahidah Roslee, 23; Nur Amira Mohd Nasir, 24; Mohamad Fekri Amri Mohd Poudzi, 25, dan Nur Farah Hanis Mohd Hazri, 25.
Kesemua mereka termasuk empat remaja bawah umur berusia 17 tahun mengaku bersalah selepas pertuduhan dibacakan di hadapan Hakim Norsalha Hamzah.
Mengikut pertuduhan, mereka didakwa melanggar perintah PKP dengan menyertai parti persendirian untuk berhibur kira-kira pukul 12.30 tengah malam pada 1 Ogos lalu di sebuah rumah di Bukit Gambir, Gelugor di sini.

Tertuduh didakwa di bawah Peraturan 17(1) Peraturan-peraturan Pencegahan dan Pengawalan Penyakit Berjangkit (Langkah-langkah Di Dalam Kawasan Tempatan Jangkitan) 2021.
Hakim kemudiannya menjatuhi hukuman denda sebanyak RM3,000 kepada 16 tertuduh manakala empat remaja bawah umur dibenarkan diikat jamin sebanyak RM2,000 sementara mahkamah mendapatkan laporan Jabatan Kebajikan Masyarakat (JKM) sebelum sebutan semula kes pada 7 September ini.
Sementara itu di Mahkamah Majistret, kesemua mereka mengaku tidak bersalah atas tiga pertuduhan memiliki dadah iaitu 0.5 gram (g) ketamin, 0.6g methamphetamine dan 0.56g kanabis di tempat dan tarikh yang sama.
Mereka didakwa mengikut Seksyen 12 (3), Seksyen 6 dan Seksyen 12(2) Akta Dadah Berbahaya 1952.
Sementara itu, sepuluh daripada mereka mengaku tidak bersalah atas pertuduhan mengambil dadah mengikut Seksyen 15(1) ADB 1952.
Kes akan disebut semula pada 5 Oktober depan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


257 kes mati Covid-19 hari ini
Oleh SITI A'ISYAH SUKAIMI

4 Ogos 2021, 6:32 pm
PUTRAJAYA – Sebanyak 257 kes kematian Covid-19 dilaporkan dengan jumlah kumulatif terkini sebanyak 9,855 kes.
Menurut ciapan Twitter Kementerian Kesihatan, kes harian mencatatkan sebanyak 19,819 kes dengam 23 kes import, menjadikan jumlah kes positif Covid-19 sebanyak 1,183,110 kes.
“Kes aktif dengan kebolehjangkitan mencecah 210,522 kes termasuk 1,069 kes sedang dirawat di Unit Rawatan Rapi dan 553 kes memerlukan bantuan pernafasan.
“Terdapat 12,704 kes sembuh dengan jumlah kumulatif kes sembuh sepenuhnya daripada Covid-19 sebanyak 962,733 kes,” katanya di sini hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Perak FC geram dengan Samir
Oleh AZIZAN HASHIM

5 Ogos 2021, 9:10 pm
IPOH – Pengurus Besar (GM), Perak FC, Azman Noh geram dengan sikap pemain import, Samir Ayass yang enggan turun padang.
“Dia bersikap biadab dan keras kepala sebagai seorang pemain. Sepatutnya dia akur dengan arahan. Sebaliknya dia hendak tunjuk pandai pula,” katanya.
Menurut Azman, Samir memberi alasan masih mengalami kecederaan sedangkan sebelum itu dia bersetuju untuk diturunkan.
“Dia berubah hati apabila mengetahui akan bermain dengan Perak II. Dia hendak bermain dalam Liga Super. Sebab itu dia buat kerenah,”katanya kecewa.
Berikutan itu Perak FC II hanya beraksi dengan khidmat seorang import iaitu Ghislain Guessan. Pemain import tetap Perak II, Sergio Aguero pula beraksi untuk pasukan Liga Super sehari sebelum itu.
Anak didik Syamsul Saad tewas 0-2 kepada pasukan harimau Selatan itu selepas memberi tentangan sengit kepada pelawat.

Perlawanan mereka seterusnya ialah bertemu Selangor FC II, Sabtu ini. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


71.2 peratus rakyat Selangor telah divaksin
Oleh MOHD YUNUS YAKKUB

5 Ogos 2021, 8:51 pm
SHAH ALAM – Sebanyak 71.2 peratus rakyat Selangor telah menerima sekurang-kurangya satu dos vaksin walaupun negeri ini mencatatkan kes tertinggi.
Menteri Besar Selangor, Datuk Seri Amirudin Shari berkata, ini berdasarkan pencapaian terkini apabila sejumlah 4.89 juta dos vaksin telah disuntik menerusi Program Imunisasi Kebangsaan (PICK).
Katanya, menerusi SelVAX pula, tambahan sebanyak 225,628 dos telah disuntik.
“Sementara, 31.7 peratus bersamaan 1.51 juta individu pula telah lengkap dua dos vaksin di Selangor.
“Program vaksinasi yang sedang giat digerakkan di seluruh Selangor melalui PICK dan SelVAX akan memperlihatkan hasilnya menjelang September ini ke arah mewujudkan imuniti kelompok di kalangan rakyat Selangor seluruhnya,” katanya dalam akaun Facebook rasminya hari ini.
Dalam perkembangan berlainan, beliau menekan keperluan seluruh jentera kerajaan negeri untuk menggembleng usaha ke arah memantapkan sistem penyampaian perkhidmatan dalam norma baharu masa kini.

Ujarnya, penekanan itu menerusi amanat ringkas disampaikan beliau kepada semua pegawai-pegawai kanan, ketua-ketua jabatan dan agensi kerajaan negeri secara maya, pagi tadi.
“Pandemik Covid-19 telah mengasak kita untuk mengubah cara fikir dan cara kerja selain mendorong keperluan kerajaan negeri untuk menggiat usaha melipatgandakan hasil negeri.
“Justeru, inisiatif-inisiatif digitalisasi perkhidmatan awam mesti diperbanyakkan untuk mempermudahkan rakyat berurusan khususnya di era pandemik dan pasca pandemik,” ujarnya.
Beliau turut menegaskan kerajaan negeri berpendirian tidak akan kompromi ke atas sebarang bentuk penyelewengan di setiap lapisan. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


5 kluster ada penularan kali kedua
Oleh NOR IDAYU BOSRO

5 Ogos 2021, 8:15 pm
PUTRAJAYA – Sebanyak lima kluster berulang kali kedua dilaporkan hari ini membabitkan tiga kluster tempat kerja, satu kluster pusat tahanan dan satu kumpulan berisiko tinggi dengan sebanyak 121 kes positif Covid-19 direkodkan setakat ini.
Kluster terbabit ialah Kluster Perindustrian Sri Plentong 2 di Johor dengan 20 kes positif, Kluster Bukit Palah 2 di Melaka (27), Kluster Tembok Bendera 2 di Perak (17), Kluster Tapak Bina Presint Tujuh 2 di Putrajaya (16) dan Kluster Industri Jalan Aman di Selangor (41).
Laporan rumusan kluster yang dilampirkan bersama kenyataan Ketua Pengarah Kesihatan berkata, Kluster Perindustrian Sri Plentong 2 melibatkan pekerja-pekerja sebuah kilang yang terletak di Taman Perindustrian Sri Plentong, Masai, Johor Bahru selepas kes indeks didapati positif hasil saringan individu bergejala.
Menurut rumusan itu, hasil saringan prapembedahan pula mengesan Kluster Bukit Palah 2 yang melibatkan kakitangan dan pesakit-pesakit sebuah pusat perubatan di Kampung Bukit Palah, Alor Gajah selepas kes indeks didapati positif pada 4 Ogos lalu.
“Kluster Tembok Bendera 2 pula melibatkan kakitangan dan tahanan-tahanan di sebuah pusat tahanan yang terletak di Kampung Bendera, Batu Gajah, Kinta.
“Kluster Tapak Bina Presint Tujuh 2 melibatkan pekerja-pekerja sebuah tapak binaan yang terletak di Jalan P9, Presint 7. Kes indeks bagi kedua-dua kluster ini dikesan hasil saringan individu bergejala,” katanya.

Katanya, Kluster Industri Jalan Aman pula dikenal pasti hasil saringan bersasar di tempat kerja melibatkan pekerja-pekerja sebuah kilang yang terletak di Jalan Rawang-Batang Berjuntai, Serendah, Kuala Selangor.
“Nama kluster ini merujuk kepada lokaliti asrama pekerja di Jalan Aman Suria, Taman Aman Suria, Bestari Jaya,” ujarnya.
Sementara itu, kluster komuniti melibatkan aktiviti ziarah semasa sambutan perayaan terus dikesan di Kelantan dengan kali ini membabitkan penularan wabak di Bachok, Kota Bharu dan Machang yang tercetus melalui Kluster Kampung Tok Jawa Tawang.
“Kes indeks kluster ini merupakan wanita berumur 47 tahun yang dilaporkan positif pada 29 Julai hasil saringan bergejala selepas mangsa bergejala pada 26 Julai lalu,” katanya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


3 strategi kekang agihan vaksin tidak adil
Oleh AMREE AHMAD

5 Ogos 2021, 10:58 pm
PUTRAJAYA – Menteri Kanan Luar Negeri, Datuk Seri Hishammuddin Tun Hussein tampil menggariskan tiga strategi bagi mengekang isu ketidakadilan pengagihan vaksin Covid-19.
Ketika berucap pada Mesyuarat Pertama Forum Kerjasama Vaksin Antarabangsa secara maya hari ini, beliau menyuarakan kebimbangan jurang perolehan bekalan yang agak ketara.
“Keadaan itu mengakibatkan banyak negara membangun tidak dapat melaksanakan program imunisasi ke atas rakyatnya, malah ada tidak cukup bekalan untuk dos pertama,” katanya.
Mengulas lanjut, Hishammuddin berkata, antara strategi itu ialah mengenepikan sementara paten hak cipta harta intelektual terhadap vaksin bagi meningkatkan pengeluaran sejagat.
“Prinsip ini berdasarkan kepentingan bahawa setiap negara sepatutnya berhak menikmati hak saksama bagi menghasilkan vaksin sendiri ketika penularan serius pandemik,” jelasnya.
Sementara strategi kedua ialah pengharmonian pensijilan imunisasi yang seragam terutama vaksin diperakui Pertubuhan Kesihatan Sedunia bagi memudah cara agensi kawal selia.

Langkah itu ujarnya, bakal melancarkan urusan rentas negara untuk pelancongan, perniagaan dan kemanusiaan serta pemulihan ekonomi pasca-Covid-19 tanpa kekangan birokrasi.
Tidak dilupakan tambahnya, strategi ketiga iaitu pengekangan maklumat tidak tepat yang disebarkan pihak tertentu sehingga mencetuskan kebimbangan masyarakat tanpa tapisan. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


PPVIN Pusat Konvensyen Midlands ditutup esok
Oleh ISKANDAR SHAH MOHAMED

5 Ogos 2021, 10:36 pm
SHAH ALAM – Pusat Pemberian Vaksin Industri (PPVIN) Pusat Konvensyen Midlands, Seksyen 7 di sini ditutup esok.
Ketua Polis Daerah Shah Alam, Asisten Komisioner Baharudin Mat Taib berkata, penutupan itu hasil keputusan pengurusan PPVIN berkenaan.
“PPVIN akan ditutup satu hari esok untuk selaraskan penugasan dan kehadiran pekerja-pekerja Industri bagi menerima suntikan vaksin,” katanya dalam kenyataan sebentar tadi.
Kosmo! Online terdahulu melaporkan ratusan pekerja asing dilihat membanjiri PPVIN di Seksyen 7 di sini sepanjang satu kilometer seawal pukul 8.30 pagi bagi mendapatkan giliran untuk vaksinasi tanpa mematuhi penjarakan fizikal.
Kesesakan itu dipercayai berlaku apabila mereka hadir tanpa janji temu bagi mencuba nasib bagi menerima vaksinasi.
Situasi itu menimbulkan kebimbangan wujudnya kluster PPVIN berikutan kegagalan mereka mematuhi prosedur operasi standard ( SOP ) yang ditetapkan. – K!ONLINE


Elak jangkitan, umat Islam meninggal Covid-19 tidak dimandikan
Oleh MOHD. HUSNI MOHD. NOOR

5 Ogos 2021, 8:32 pm
PUTRAJAYA – Jenazah umat Islam yang meninggal dunia akibat Covid-19 tidak perlu dimandikan kerana dibimbangi wabak akan terus tersebar dan menjangkiti orang lain.
Perkara itu dijelaskan Pejabat Mufti Wilayah Persekutuan (PMWP) menerusi artikel Irshad Al-Fatwa Siri Ke-600: Adakah mereka yang meninggal kerana Covid-19 boleh diklasifikasikan mati syahid dan tidak perlu dimandikan, yang dikeluarkan hari ini di laman web PMWP.
Menurut PMWP, jenazah tidak dimandikan atas faktor keselamatan selain mengelak daripada kemudaratan berikutan ada kebimbangan wabak Covid-19 terus tersebar.
“Ini bermakna jenazah tersebut tidak dimandikan bukan di atas sebab syahid berperang di jalan Allah akan tetapi disebabkan kemudaratan yang perlu dihindari.
“Bagaimanapun, ia juga tertakluk kepada perkembangan semasa situasi Covid-19 di negara ini yang mana pihak-pihak berkaitan akan meneliti dari semasa ke semasa prosedur operasi standard (SOP) pengurusan jenazah,” katanya.
Menurut artikel itu lagi, orang Islam yang meninggal dunia akibat Covid-19 dikategorikan sebagai syahid di akhirat dan ganjaran tersebut akan diberikan di akhirat kelak.

“Bagaimanapun, dalam fiqh ada dibincangkan oleh fuqaha bahawa mana-mana jenazah atas sebab-sebab tertentu yang boleh membawa mudarat kepada orang hidup maka tidak perlu dimandikan tetapi ditayamumkan.
“Dan jika tayammum pun tidak dapat dilaksanakan pada pandangan pakar maka gugurlah kedua-dua tuntutan itu,” katanya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Duda ditemui mati dalam rumah
Oleh NUR AMALINA AZMAN

5 Ogos 2021, 10:31 pm
LANGKAWI – Seorang duda ditemui sudah tidak bernyawa di rumahnya di Kampung Temonyong di sini hari ini.
Mangsa, Harisman Ismail, 45, ditemui bapa saudaranya dalam keadaan tertiarap di hadapan televisyen kira-kira pukul 1.20 petang.
Ketua Polis Daerah Langkawi, Asisten Komisioner Shariman Ashari berkata, anggotanya bersama kakitangan Kementerian Kesihatan (KKM) bergegas ke rumah tersebut sebaik menerima maklumat berhubung kejadian.
Katanya, petugas yang memakai peralatan perlindungan diri (PPE) membuat pemeriksaan ke atas mayat mangsa.
“Pemeriksaan mendapati mangsa dipercayai mati sejak dua hari lalu berdasarkan keadaan mayat mula membengkak selain keterangan saksi yang kali terakhir menemui mangsa pada Selasa lalu,” katanya di sini hari ini.
Petugas mengusung mayat Harisman yang ditemui mati di rumahnya di Kampung Temonyong hari ini.
Beliau berkata, bapa saudara mangsa memaklumkan lelaki terbabit tidak datang ke rumahnya sejak dua hari lalu.

“Dia bertindak pergi ke rumah mangsa sebelum melihat ke dalam rumah menerusi celah pintu yang berkunci dan ternampak lelaki itu dalam keadaan tertiarap,” ujarnya. – K! ONLINE


Rossi akhirnya umum persaraan
Oleh MUHAMAD ARDIE PUTRA SUHAIMI

5 Ogos 2021, 11:10 pm
STYRIA, Austria – Juara dunia tujuh kali, Valentino Rossi mengesahkan bakal bersara secara rasmi daripada Kejohanan Motosikal Dunia (MotoGP) apabila tamat saingan musim ini.
Pendedahan itu dibuat oleh Rossi yang mewakili pasukan Petronas Yamaha Sepang Racing Team (SRT) pada sidang akhbar Grand Prix (GP) Styria di Litar Red Bull Ring sebentar tadi.
Kata Rossi, janji yang dibuat kepada peminat bahawa pengumuman rasmi mengenai masa depannya akan terjawab selepas berakhir cuti musim panas saingan MotoGP musim ini sudah pun tertunai.
“Saya sudah kata sebelum ini bahawa saya akan mengumumkan mengenai perancangan masa depan saya selepas tamat cuti musim panas baru-baru ini.
“Kini, sukacita untuk saya umumkan keputusan persaraan bakal dilakukan apabila berakhir saingan MotoGP musim ini.
“Secara jujur, ia adalah berita yang sangat sedih apabila mengetahui tahun depan saya tidak akan lagi berlumba di litar sebagai pelumba MotoGP selepas hampir 30 tahun bergelar pelumba kompetitif.

“Namun, saya pasti masih ada sinar buat saya untuk menikmati fasa karier baharu dan berharap segalanya berjalan lancar. Apa yang pasti, saya mahu mengucapkan terima kasih kepada semua pihak yang telah memainkan peranan penting terhadap perjalanan karier saya sebelum ini,” katanya pada sidang akhbar tersebut.
Pelumba berusia 42 tahun kelahiran Itali itu sebelum ini telah bergelar juara dunia saingan MotoGP sebanyak tujuh kali selain meraih 89 kemenangan GP sepanjang kariernya.
Difahamkan, Rossi mungkin mahu memberi tumpuan untuk berada di belakang tabir memandangkan pasukan miliknya, Aramco Racing Team VR46 akan bersaing dalam kancah MotoGP musim depan. – K! ONLINE


Restoran khas untuk semut bikin netizen garu kepala
Oleh KOSMO!

5 Ogos 2021, 9:30 pm
JAKARTA – Seorang pemilik akaun di laman TikTok menarik perhatian umum apabila memuat naik rakaman video sebuah restoran semut yang dibina di atas sebuah kadbod, lapor Suara.com.
Menerusi akaun @antrestaurants, rakaman video memaparkan sekeping kadbod yang diletak di atas tanah tertera tulisan ‘Restoran Semut’ dan lapan jenis makanan yang biasa dikerumuni serangga itu.
Antara makanan yang diletak pada kadbod itu adalah keju, madu, sirap, coklat Nutella dan agar-agar manis.
“Ternyata menu paling popular di restoran ini adalah keju kerana ia paling banyak dikerumuni ‘pelanggan’.
“Makanan manis seperti madu dan Nutella seperti tidak mendapat sambutan hangat,” tulis keterangan video.
Idea kreatif pemilik akaun itu mengundang pelbagai reaksi daripada netizen yang turut memberikan pelbagai idea untuk pembukaan ‘cawangan’ baharu.

“Jangan lupa buka restoran untuk buaya ya. Nanti saya suruh bekas kekasih (buaya merujuk kaki perempuan) datang makan di situ,” tulis seorang pengguna media sosial. – Agensi


Nelayan warga emas hilang di laut
Oleh SHAMSUL KAMAL AMARUDIN

5 Ogos 2021, 10:18 pm
LUMUT – Seorang nelayan dilaporkan hilang kira-kira1.3 batu nautika barat daya Tanjung Hantu, di perairan Tanjung Hantu, Segari dekat sini petang tadi.
Mangsa, Amat Beramsah, 80, adalah penduduk tempatan yang dipercayai dari Pulau Pangkor.
Pengarah Maritim Perak, Kepten Maritim Shahrizan Raman berkata, pihaknya menerima laporan kejadian itu daripada Maritime Rescue Sub – Centre (MRSC) Langkawi.
“Menurut beliau, bot ronda Petir 80 segera diatur gerak ke titik koordinat aduan bagi melaksanakan operasi mencari dan menyelamat (carilamat) pada pukul 2.20 petang.
“Bot mangsa ditemui oleh nelayan tempatan tanpa pengemudi kira-kira pukul 11 pagi tadi di sekitar kawasan aduan sebelum melaporkan kepada MRSC,” katanya dalam satu kenyataan malam ini.
Menurut Shahrizal, Maritim Malaysia akan menyalurkan maklumat dari masa ke semasa di dalam usaha carilamat tersebut selain penglibatan aset-aset agensi lain.

Jelasnya, operasi carilamat itu bagaimana pun ditangguhkan malam ini dan akan bersambung pagi esok. – K! ONLINE


73 amaran akibat gagal tukar harga
Oleh NOR IDAYU BOSRO

5 Ogos 2021, 7:21 pm
PUTRAJAYA – Kementerian Perdagangan Dalam Negeri dan Hal Ehwal Pengguna (KPDNHEP) mengeluarkan sebanyak 73 amaran kepada peniaga yang didapati gagal untuk membuat perubahan harga minyak masak sawit tulen botol 1 kilogram hingga 5 kilogram.
Jumlah itu adalah daripada 981 pemeriksaan yang dijalankan ke atas premis-premis runcit di seluruh negara sejak 1 Ogos hingga 4 Ogos lalu bertujuan memastikan peniaga mematuhi Perintah Kawalan Harga (Penentuan Harga Maksimum) (NO.6) 2021.
Pengarah Penguat Kuasa KPDNHEP, Azman Adam berkata, konsep penguatkuasaan harga maksimum ini adalah sebagai penanda aras atau harga siling kepada peniaga agar tidak menjual melebihi harga maksimum yang telah ditetapkan.
“Konsep ini seiring dengan hasrat kerajaan untuk mengawal situasi kenaikan harga yang tidak terkawal terhadap barang keperluan tertentu rakyat,” katanya dalam satu kenyataan di sini hari ini.
Azman berkata, pendekatan pemeriksaan yang lebih ‘deterrent’ akan dilaksanakan dengan mengambil tindakan kes di bawah peruntukan Seksyen 11, Akta Kawalan Harga dan Antipencatutan 2011.
Beliau berkata, penalti sehingga RM100,000 boleh dikenakan atau penjara maksimum tiga tahun atau kedua-duanya kepada individu jika sabit kesalahan di mahkamah atau dikompaun sehingga RM50,000.

“Syarikat pula boleh didenda sehingga RM500,000 atau dikompaun sehingga RM250,000,” katanya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


UAS nasihat para suami jangan kentut depan isteri
Oleh KOSMO!

5 Ogos 2021, 7:00 pm
JAKARTA – Penceramah terkenal Indonesia, Ustaz Abdul Somad (UAS) memberi nasihat kepada golongan suami agar tidak kentut di hadapan isteri demi menjaga hati mereka, lapor Suara.com, semalam.
Menurut UAS, perbuatan kentut di hadapan isteri tidak diklasifikasikan sebagai haram namun tidak begitu sopan.
“Rasulullah S.A.W tidak pernah melakukan hal-hal yang menjengkelkan Aisyah seperti memakan sejenis makanan iaitu maghafir yang mempunyai bau busuk kerana isteri baginda tidak menyenanginya.
“Jadi, baginda bersabda tidak akan lagi memakan maghafir dan mengharamkan maghafir untuk dirinya sendiri,” ulas UAS.
Tambah UAS, para suami perlu sentiasa melakukan perkara yang menyenangkan hati isteri sebagai salah satu rukun rumah tangga bahagia.
“Rasulullah sentiasa memanggil Aisyah dengan nama panggilan mesra. Kalau kita tidak mampu begitu, jangan sampa kentut di depan isteri,” katanya lagi. – Agensi


4 individu buat tuntutan insurans tidak wujud ditahan
5 Ogos 2021, 7:15 pm
KUALA LUMPUR – Kegiatan empat individu yang disyaki terbabit dengan penipuan panggilan telefon berkaitan ‘tuntutan insurans tidak wujud’ tidak berpanjangan apabila mereka ditahan dalam serbuan di sebuah premis di Jalan Kuchai Lama, di sini semalam.
Ketua Jabatan Siasatan Jenayah Komersial (JSJK) Kuala Lumpur, Asisten Komisioner Mohd. Mahidisham Ishak berkata, pihaknya menerima satu laporan polis berkaitan kes penipuan panggilan telefon daripada pihak insurans yang mendakwa pengadu membuat tuntutan palsu bernilai RM78,800.
“Suspek turut mengugut pengadu mempunyai penglibatan dengan aktiviti penggubahan wang haram dan diminta memasukkan sejumlah wang ke dalam satu akaun bank diberikan kononnya bagi menyelesaikan perkara itu.
“Bagaimanapun, pengadu yang menyedari dia cuba diperdaya kemudiannya membuat laporan polis. Bertindak atas maklumat, polis telah melakukan serbuan di lokasi,” ujarnya dalam kenyataan hari ini.
Menurut beliau, siasatan awal yang dilakukan mendapati sindiket itu dipercayai sudah beroperasi selama tiga bulan.
“Kita yakin penahanan empat individu berkenaan dapat menyelesaikan lima kes penipuan membabitkan kerugian berjumlah RM595,122 yang sedang disiasat JSJK di beberapa kontinjen.

“Semua suspek yang berusia 26 hingga 39 tahun itu ditahan direman sehingga esok untuk siasatan lanjut mengikut Seksyen 420/511 Kanun Keseksaan,” ujarnya.
Katanya, orang ramai diingatkan agar tidak mendedahkan data peribadi atau maklumat perbankan kepada pihak yang tidak dikenali termasuk membuat semakan nombor telefon dan nombor akaun di laman sesawang, http://ccid.rmp.gov.my/semakmule/ terlebih dahulu sebelum membuat sebarang transaksi. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pemenang pingat emas China kumpul duit rawat ibu
Oleh KOSMO!

5 Ogos 2021, 7:44 pm
PETALING JAYA – Aksi penerjun muda China, Quan Hongchan yang mengutip 10 markah penuh dalam acara 10 meter platform individu wanita menarik perhatian ramai, hari ini.
Hongchan, 14 tahun muncul atlet termuda China di Tokyo, menewaskan rakan senegara Chen Yuxi di kedudukan kedua dengan catatan mata keseluruhan menakjubkan 466.20 mata.
Beliau menjadi atlet China kedua termuda yang memperolehi pingat emas Olimpik dalam acara terjun selepas Fu Mingxia yang mencatat sejarah memenangi pingat emas acara 10m platform di Olimpik Barcelona 1992 pada usia 13 tahun.
Terdapat netizen mengaitkan remaja kecil molek itu mirip watak utama dalam filem CJ7 kerana prestasi yang ditunjukkannya begitu luar biasa.
Papan skor menunjukkan 10 markah penuh diberi semua juri untuk Hongchan pada peringkat akhir acara platorm 10 meter Sukan Olimpik 2020 di Pusat Akuatik Tokyo, hari ini.
“Abang syak budak China yang menang emas itu CJ7 agaknya atau geng-geng alien (makhluk asing). Patut bertanding kategori robot-robot bukan kategori manusia,” ulas Shaiful Nizam menerusi laman Facebook miliknya.
Menurut laporan iNEWS, Hongchan yang lahir di Kampung Maihe, Daerah Mazhang terpilih menyertai pasukan kebangsaan negaranya kurang dalam tempoh setahun.

Persekitaran hidup yang sukar menjadikan remaja itu kuat berusaha dan dia mula bergiat dalam sukan papan anjal ketika berusia tujuh tahun sebelum meningkat dengan cepat dan menyertai Pasukan Wilayah Guangdong pada 2018.
Keadaan kesihatan ibunya yang tidak menentu dikatakan menjadi pendorong dan motivasi kepada anak petani itu untuk berusaha keras menempa kejayaan dalam arena sukan.
“Kos rawatan ibu agak tinggi. Jadi saya rasa harus berusaha menjana pendapatan untuk membantu keluarga,” katanya dalam temu ramah bersama media tempatan sebelum kejohanan Olimpik Tokyo 2020.
Menurut jurulatih di Sekolah Sukan Zhanjiang bernama Chen Huaming, atlet cilik itu disifatkan mempunyai semangat juang yang tinggi, kuat berusaha dan berani.
Beliau ketika ditemu bual agensi berita Xinhua berterima kasih kepada bekas jurulatih dan kedua ibu bapa yang banyak menyokongnya selama ini.
“Saya ingin berterima kasih kerana menggalakkan saya untuk sentiasa bertenang dan beraksi dengan bebas tanpa mengira sama ada saya mendapat pingat atau tidak.
“Saya tidak fikir saya seorang yang luar biasa. Saya kurang bijak dalam pelajaran. Jika anda tanyakan saya soalan (akademik) tiada apa-apa dalam fikiran saya,” ujarnya merendah diri. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tarikh undian Piala AFF Suzuki ditangguh
Oleh MUHAMAD ARDIE PUTRA SUHAIMI

5 Ogos 2021, 7:24 pm
PETALING JAYA – Persekutuan Bola Sepak ASEAN (AFF) mengesahkan tarikh undian bagi peringkat kumpulan saingan Piala AFF Suzuki 2020 yang sepatutnya berlangsung pada awal bulan ini terpaksa ditangguhkan.
Menurut kenyataan yang dikeluarkan oleh badan induk bola sepak Asia Tenggara itu, proses undian yang dijadualkan berlangsung di Singapura tidak dapat dilakukan kerana pandemik Covid-19.
Presiden AFF, Khiev Sameth berkata, pihaknya memahami situasi yang melanda Singapura yang mana penularan Covid-19 ketika ini memasuki gelombang baharu dan kerajaan tempatan perlu berwaspada.
“Singapura telah berjaya mengekang penularan Covid-19 sebelum ini dan pihak kami memahami langkah yang perlu kerajaan lakukan dalam memastikan keselamatan di negara itu terjamin.
“Justeru, AFF mengambil keputusan untuk menangguhkan tarikh undian Piala AFF Suzuki 2020 yang hanya akan diumumkan kemudian.
“Dalam masa yang sama, kami tetap meneliti perkembangan wabak Covid-19 di rantau ini sebelum membuat keputusan lanjut mengenai penganjuran kejohanan kelak,” kata Sameth dalam satu kenyataan.

Saingan Piala AFF Suzuki 2020 yang sepatutnya dilangsungkan pada tahun lalu telah ditangguhkan sebanyak dua kali sebelum tarikh baharu ditetapkan pada 5 Disember hingga 1 Januari depan.
Pasukan Vietnam merupakan juara bertahan selepas menewaskan Malaysia 3-2 dengan keputusan agregat pada saingan edisi 2018. – K! ONLINE


Kendall Jenner disaman RM7.6 juta
Oleh KOSMO!

5 Ogos 2021, 8:00 pm
BANDAR RAYA NEW YORK – Model popular, Kendall Jenner berdepan tuntutan saman sebanyak AS$1.8 juta (RM7.6 juta) selepas didakwa gagal menghadiri  sesi fotografi bersama pereka fesyen Itali, Liu Jo.
Menurut lakhbar Daily Mail kelmarin, Jenner memilih untuk tidak hadir pada sesi fotografi itu berikutan situasi Covid-19  yang semakin buruk di Itali.
Jenner, 25, dilaporkan setuju untuk menjalani sesi fotografi bagi dua koleksi pakaian jenama tersebut, namun gagal menyempurnakan tugasan kedua kerana Covid-19.
Wakil pengurusan Jenner menegaskan bahawa sesi fotografi itu sepatutnya tidak diadakan kerana terdapat pertembungan jadual dan menawarkan untuk mengadakan semula sesi berkenaan  di Amerika Syarikat.
Namun, Liu Jo  bertegas menuntut ganti rugi dengan alasan pihak Jenner enggan berbincang secara baik untuk menyelesaikan isu tersebut.
Jenner  telah menerima bayaran awal sebanyak AS$1.3 juta (RM5.5 juta) pada Februari tahun. Sesi fotografi itu sepatutnya diadakan pada Oktober tahun lalu.

Liu Jo menuntut bayaran itu dikembalikan beserta ganti rugi tambahan, menjadikan jumlah keseluruhan saman mencecah RM7.6 juta.
Pada tahun 2019, Jenner  dilaporkan bersetuju untuk menjadi model bagi dua koleksi pakaian Liu Jo iaitu musim bunga/panas dan musim luruh/sejuk 2020.
Apabila wabak Covid-19 semakin serius menjelang hujung tahun lalu, model itu  didakwa enggan melakukan baki sesi fotografi bagi koleksi musim luruh dan sejuk pereka fesyen tersebut. – Agensi


Crouser pecah rekod Olimpik, raih emas acara lontar peluru lelaki
Oleh KOSMO!

5 Ogos 2021, 7:00 pm
ATLET lontar peluru Amerika Syarikat, Ryan Crouser berjaya memecahkan rekod Olimpik untuk mempertahankan emas dimenanginya dalam acara lontar peluru lelaki hari ini.
Crouser melakukan lontaran sejauh 23.30 meter untuk memperbaharui rekod Olimpik 22.52m yang dilakukannya di Sukan Olimpik Rio lima tahun lalu.
Setelah memperoleh kemenangan tersebut, Crouser meraikannya dengan mengenakan topi koboi sambil memegang kertas yang tertulis, ‘Atuk, kita berjaya lakukannya. Juara Olimpik 2020’.
Rakan senegaranya, yang juga juara dunia, Joe Kovac meraih pingat perak apabila melakukan balingan sejauh 22.65m
Sementara itu, atlet New Zealand, Tomas Walsh membawa pulang pingat gangsa apabila mencatat balingan sejauh 22.47m – AGENSI


Dua lelaki disyaki pengedar dadah dicekup
Oleh NUR ANATI JUHARI

5 Ogos 2021, 7:59 pm
ALOR SETAR – Dua lelaki tempatan ditahan selepas disyaki terlibat dalam kegiatan pengedaran dadah di Kampung Tengah dan Jalan Sungai Korok di sini pada Selasa lalu.
Mereka ditahan sepasukan polis Jabatan Siasatan Jenayah Narkotik Ibu Pejabat Polis Kontinjen (IPK) Kedah dalam dua serbuan berasingan pada pukul 11.30 pagi dan 12 tengah hari.
Ketua Jabatan Siasatan Jenayah Narkotik Kedah, Asisten Komisioner Mohd. Taufik Maidin berkata, suspek berusia 32 tahun ditahan dalam serbuan pertama di Kampung Tengah.
Katanya, hasil pemeriksaan menemui satu plastik hitam mengandungi dua plastik berwarna hijau.
“Setiap plastik tersebut berisi ketulan putih disyaki dadah jenis heroin yang masing-masing dianggarkan seberat 455 gram dan 456 gram dianggarkan bernilai RM12,000,” katanya dalam satu kenyataan di sini hari ini.
Mohd. Taufik berkata, susulan tangkapan itu, pihaknya menyerbu rumah dua tingkat di Jalan Sungai Korok dan menahan suspek berusia 27 tahun kira-kira setengah jam kemudian.

“Pemeriksaan menemui satu uncang hitam mengandungi 10 peket plastik lut sinar disyaki dadah jenis syabu dengan anggaran berat 11.50 gram bernilai RM800,” ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Nabila Razali saran KKM aktifkan ruangan komen
Oleh NUR EMIRA SAIZALI

5 Ogos 2021, 7:46 pm
PETALING JAYA – Penyanyi Nabila Razali memohon Kementerian Kesihatan (KKM) membuka semula ruangan komen bagi memberi peluang orang ramai melontarkan pendapat membantu mengekang penularan Covid-19 yang semakin meruncing di negara ini.
Perkara tersebut dicadangkan Nabila atau nama sebenarnya Nur Nabila Mohd Razali, 29, menerusi rajutan ciapan dalam Twitter hari ini.
Pelantun lagu Peluang Kedua itu juga berharap orang ramai menjadikan ruangan komen dalam setiap hantaran KKM sebagai platform untuk berkongsi pendapat berbanding daripada terus berbalah dan saling menyalahkan antara satu sama lain.
“Saya faham asbab KKM menutup ruangan komen, kerana ingin mengelakkan perbalahan seterusnya mencetuskan suasana panik dalam kalangan rakyat.
“Namun, kini hampir dua tahun kita semua dibelenggu disebabkan pandemik Covid-19. Sesuatu perlu dilakukan, anda tak kasihan ke dengan petugas barisan hadapan?” ciapnya.
Tambah Nabila yang pernah membintangi drama Seindah Tujuh Warna Pelangi, dia mahu semua platform media sosial KKM digunakan sebagai ruang untuk orang ramai melontarkan idea.

Malah, dia juga menasihatkan orang ramai agar tidak mengecam mana-mana pihak yang menulis komen negatif kerana perkara tersebut boleh mengeruhkan lagi keadaan.
“Saya mahu cadangkan ruangan komen Facebook, Instagram dan Twitter KKM dijadikan sebagai tempat untuk kita bertukar pendapat serta idea bagaimana hendak mengekang wabak ini. Bukannya dijadikan ruang untuk menyalahkan satu pihak sahaja.
“Jika masih ada yang komen negatif, kita jangan kecam dia, sebaliknya didiknya sambil bertanya ‘apa masalah awak ya’?
“Saya juga faham ramai yang terkesan, hilang kerja, kehilangan ahli keluarga dan rindu nak balik kampung. Sabar, insya-Allah semua ini akan berakhir,” ujarnya.
Nabila juga memohon agar semua pihak tidak mengeruhkan lagi situasi semasa memandangkan satu dunia ketika ini sedang dilanda musibah.
“Tahniah kepada yang sudah membantu meringankan beban mangsa-mangsa Covid-19, tak kisahlah pihak kerajaan atau perseorangan, andalah hero sebenar.
“Jadi, sekarang saya nak anda semua mulakan menulis komen-komen yang membina dan bernas. Jika ada lokasi tempat kerja yang langgar prosedur operasi standard (SOP), tuliskan juga, kita bagi pihak yang berkenaan baca!
“Sekarang masa untuk kita bersatu hati. Tak mahu bergaduh,” katanya lagi.
Untuk rekod, ruangan komen KKM ditutup sejak dua bulan lalu kerana sering dihujani dengan kata-kata negatif daripada netizen.
Hari ini, Malaysia sekali lagi mencatatkan rekod baharu untuk jumlah kes harian positif Covid-19 iaitu sebanyak 20,596 kes. – K! ONLINE


Sweden, Kanada meminta pinda jadual perlawanan akhir
Oleh KOSMO!

5 Ogos 2021, 7:30 pm
TOKYO – Pasukan bola sepak wanita Sweden dan Kanada meminta jadual aksi final bola sepak wanita Sukan Olimpik Tokyo 2020 dipinda ekoran cuaca panas.
Perlawanan tersebut dijadualkan berlangsung pukul 11 pagi (10 pagi waktu Malaysia) esok di Stadium Olimpik di mana suhu dijangka akan mencecah sehingga 30 darjah Celsius.
Jurulatih Sweden, Marika Domanski Lyfors berkata, dia sudah membuat surat rayuan kepada Persekutuan Bola Sepak Antarabangsa (FIFA) berkenaan perkara tersebut.
“Saya sendiri menghubungi dan membuat surat kepada FIFA berkenaan isu ini.
“Kesihatan para pemain perlu diutamakan dan disebabkan itu kami meminta untuk jadual perlawanan itu diubah.
“Ia memberi kesan besar mengenai jadual perlawanan ini. Kami terdedah kepada bahang dan panas cuaca,” katanya.

Dalam pada itu, Persatuan Bola Sepak Sweden bersama Persatuan Bola Sepak Kanada turut mengemukakan surat rayuan supaya pindaan jadual itu dilakukan kepada Jawatankuasa Olimpik Antarabangsa bagi menyelesaikan perkara tersebut. – AGENSI


Kerajaan tambah bekalan vaksin di Johor
Oleh NUR ALINA HASSAN

5 Ogos 2021, 6:47 pm
MUAR – Kadar pemberian vaksinasi di Johor dijangka dapat ditingkatkan susulan pertambahan bekalan dos yang bakal diterima tidak lama lagi.
Perdana Menteri, Tan Sri Muhyiddin Yassin berkata, sebanyak 1.5 juta dos vaksin akan dihantar ke negeri ini sebelum ditambah kepada 1.7 juta dos bagi membolehkan sekurang-kurangnya 40 peratus penduduk dewasa selesai menerima suntikan sebelum 31 Ogos ini.
“Melihat situasi di Johor, macam mana yang telah dibuat untuk negeri-negeri lain, saya lihat peratusannya hanya 20 peratus lebih berbanding dengan sesetengah negeri yang sudah sampai sehingga 70 peratus.
“Saya telah mengarahkan Menteri Penyelaras Program Imunisasi Covid-19 Kebangsaan (PICK), Khairy Jamaluddin bersama Menteri Kesihatan supaya mengkaji perkara ini dan dikatakan sekurang-kurangnya 1.5 juta dos akan dihantar ke Johor berbanding 1.3 juta dos sahaja,” katanya selepas mengadakan lawatan di Pusat Pemberian Vaksin (PPV) Dataran Felda Batu 27, Lenga di sini hari ini.
Jelas Muhyiddin, pihaknya bukan tidak mahu membekalkan vaksin, namun berdepan masalah bekalan sehingga menyebabkan Jawatankuasa Khas Jaminan Akses Bekalan Vaksin Covid-19 terpaksa membeli vaksin tambahan daripada Pharma Niaga.
“Memanglah selaku orang Johor saya berminat nak tengok, tetapi bukan masalah tidak mahu bekal, masalah dihadapi kerana bekalan kita tempah tidak sampai mengikut waktu sehingga terpaksa membeli vaksin tambahan daripada PharmaNiaga untuk menampung bekalan.

“Sebab itu Menteri telah berjumpa Menteri Besar Johor dan saya beritahu untuk jumpa mengadap Sultan Johor, Sultan Ibrahim Sultan Iskandar dan Tunku Mahkota Johor, Tunku Ismail Sultan Ibrahim untuk memberikan penjelasan,” tambahnya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Gangguan bekalan air dijangka berlarutan seminggu lagi
Oleh TENGKU DANISH BAHRI TENGKU YUSOFF

5 Ogos 2021, 6:09 pm
KUALA TERENGGANU – Seramai 28,700 isi rumah di daerah ini dan Kuala Nerus yang terjejas dengan gangguan bekalan air sejak Isnin lalu perlu bersabar menunggu sekurang-kurangnya seminggu lagi sebelum masalah tersebut pulih sepenuhnya.
Pengerusi Jawatankuasa Infrastruktur, Kemudahan Awam, Utiliti dan Teknologi Hijau, Dr. Mamad Puteh berkata, pihaknya mengalami kesukaran untuk melakukan kerja-kerja membaiki paip utama yang pecah di dasar Sungai Terengganu berkenaan.
“Kenderaan dalam air (ROV) diperlukan bagi mengesan kerosakan paip utama yang terletak pada kedalaman 10 meter dari dasar sungai tersebut.
“Saya dimaklumkan kerja-kerja pembaikan memerlukan sekurang-kurangnya tujuh hari untuk disiapkan. Itu pun sekiranya tiada kerosakan lain dikesan,” katanya pada sidang akhbar di pejabat Syarikat Air Terengganu (Satu) di sini hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Wany Hasrita nasihat tengok picagari sebelum, semasa, selepas disuntik
Oleh MOHAMMAD SHAHEMY AZMI

5 Ogos 2021, 6:39 pm
PETALING JAYA – Disebabkan terdapat penerima vaksin mendakwa disuntik dengan picagari kosong sewaktu menerima vaksin, penyanyi Wany Hasrita menasihatkan orang ramai supaya melihat picagari ketika proses suntikan dilakukan petugas kesihatan.
Menerusi satu hantaran yang dimuat dalam Instagramnya, Wany, 29, menitipkan pesanan supaya orang ramai memandang picagari ketika proses suntikan dilakukan semasa dan selepas mendapatkan vaksin.
“Untuk mengelakkan apa-apa yang tidak diingini berlaku, sila pandang picagari anda sebelum, semasa dan selepas disuntik,” ujarnya.
Dalam hantaran itu juga, pelantun lagu Menahan Rindu itu turut berkongsi bahawa dia telah mendapatkan suntikan dos kedua vaksin AstraZeneca di Pusat Dagangan Dunia Putra (WTC), Kuala Lumpur semalam.
Sekadar info, sebelum ini tular beberapa kes apabila penerima vaksin mendakwa mereka disuntik picagari kosong oleh petugas kesihatan.
Ekoran aduan tersebut, Timbalan Menteri Kesihatan, Datuk Dr. Noor Azmi Ghazali dalam satu kenyataannya kepada media berkata, kes picagari kosong ketika memberikan suntikan vaksin Covid-19 kepada penerima berlaku mungkin disebabkan petugas kesihatan yang terlibat berada dalam keletihan. – K! ONLINE


600 datang vaksin ‘walk-in’ di PPV Movenpick
Oleh NUR SHARIEZA ISMAIL

5 Ogos 2021, 6:36 pm
SEPANG – Vaksinasi secara ‘walk in’ bagi golongan 18 tahun ke atas yang bermula hari ini di Pusat Pemberian Vaksin (PPV) Pusat Konvensyen & Hotel Movenpick KLIA di sini terus menerima sambutan menggalakkan daripada orang ramai dengan menyaksikan kira-kira 600 individu hadir setakat pukul 3 petang tadi.
Ketua Penyelarasnya, Dr. Noraziah Abdul Karim berkata, inisiatif itu mendapat sambutan memberangsangkan apabila orang ramai sudah mula beratur sejak pukul 1 tengah hari meskipun hanya dibuka pada 2 petang.
Seorang penerima Sindrom Down, Mohamad Fitri Mohd. Som, 23, jelas teruja apabila menerima vaksinasi hari ini selepas dia terlepas tarikh janji temu berikutan ahli keluarga yang lain perlu dikuarantin kerana positif Covid-19 pada 15 Julai lalu.
Kakaknya, Siti Aisyah Mohd. Som berkata, adik bongsunya itu sepatutnya menerima suntikan vaksin pada 16 Julai lalu di Dewan Salak Tinggi di sini namun tetapi terpaksa melepaskan tarikh janji temu tersebut.
“Kami enam sekeluarga positif Covid-19 tetapi Fitri tidak dijangkiti virus dan dia diasingkan di sebuah bilik khas bersama seorang lagi abangnya yang juga orang kelainan upaya.
“Saya bawa Fitri ke sini secara ‘walk-in’ kerana konsep ini lebih dan senang berbanding menunggu notifikasi MySejahtera. Lagipun disebabkan kami pernah positif, ia salah satu langkah berjaga-jaga,” katanya kepada Kosmo! ketika ditemui di PPV tersebut hari ini. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pemilik restoran ‘Tiga Budak Gemok’ saman pelanggar hak cipta
Oleh NUZULSHAM SHAMSUDDIN

5 Ogos 2021, 6:25 pm
KUALA LUMPUR – Sebuah syarikat yang memiliki restoran yang terkenal dengan nama ‘Tiga Budak Gemok’ yang memfailkan saman ke atas seorang individu dan dua syarikat atas dakwaan pelanggaran hak cipta serta pendaftaran salah cap dagangan.
Tiga Budak Gemok Sdn. Bhd. selaku plaintif memfailkan saman itu melalui Tetuan Adnan Sharida & Associates pada 26 Julai lalu dengan menamakan Mohd. Anil Ali Mohamad, Maam Baraka Venture Sdn. Bhd. dan Day Food Industry Sdn Bhd, masing-masing sebagai defendan pertama hingga ketiga.
Tiga Budak Gemok dikendalikan oleh tiga pengarah yang juga adik beradik iaitu Natasha Helwa Ramlee, Muhammad Rafeel dan Natalia.
Berdasarkan dokumen plaintif mendakwa defendan pertama (Mohd. Anil Ali) yang juga bekas suami kepada Natasha telah membuka cawangan Tiga Budak Gemok yang ketiga di Bangi Square, Bandar Baru Bangi.
Bagaimanapun namun cawangan itu telah ditutup dan beliau (Mohd Anil Ali) membuka perniagaan di bawah jenama ‘3BG’ atau ‘3BG Ayam Kicap Sambal Power”.
Plaintif mendakwa defendan ketiga (Day Food Industry Sdn.Bhd.) terlibat bersama defendan pertama dan kedua (Maam Baraka Venture) di dalam perniagaan 3BG apabila “3BG Distribution Centre” telah berada dalam media sosial Facebook dan Instagram yang mempromosi perniagaan 3BG dan juga mengajak orang awam membuka perniagaan itu.

“Lanjutan daripada itu, cawangan 3BG semakin banyak dibuka di seluruh Malaysia dan giat mempromosikan perniagaan di media sosial. Lebih mengejutkan lagi, perniagaan 3BG meniagakan menu makanan yang sama dengan peniagaan Tiga Budak Gemok milik plaintif iaitu nasi putih ayam sambal kicap,” dakwa plaintif dalam pernyataan tuntutan. – K! ONLINE